Edmund Glynn - Cof y Cwmwd\nRoedd Capten Edmund Glynn (1615 - 1685) o’r Hendre, Llanwnda, yn aelod o deulu’r Glyniaid (Teulu Glynn (Glynllifon)) o Lynllifon. Roedd yn chweched mab i Syr William Glynn, Glynllifon (Uwch Siryf Ynys Mon tua 1597), a fu farw pan nad oedd Edmund ond yn bedair oed. Ni wyddys nemor ddim am ei addysg, ond o'i gyfrifoldebau yn nes ymlaen yn ei fywyd - ac a barnu oddi wrth ei lawysgrifen - gellir barnu iddo dderbyn addysg o safon uchel, os nad mewn prifysgol neu letyau'r llys ("inns of court"), o leiaf mewn ysgol ramadeg neu wrth draed tiwtor preifat.\n1 Gyrfa gyhoeddus\n2 Priodi a phrynu ei gartref\n3 Dyletswyddau cyhoeddus\n5 Erthygl fanwl ar hanes Edmund Glynn\n5.1 Bywyd cynnar ac addysg\n5.2 Ei frodyr\n5.3 Dyletswyddau cyhoeddus cynnar a Rhyfel y Pleidiau Seisnig\n5.5 Edmund Glynn yr Ynad Heddwch\n5.6 Edmund Glynn yr Ynad Heddwch ar ôl adferiad y frenhiniaeth\n5.7 Ei fywyd wedi 1660\n5.8 Ei etifeddion\nFe ddechreuodd ei yrfa gyhoeddus tua 1641, pan gafodd swydd leol yn sgil diddymiad Llys y Mers. Bu'n gadben ym myddin y brenin ar ddechrau Rhyfel y Pleidiau Seisnig, nes iddo newid ochr ac ymladd gyda byddin y senedd. Cafodd yrfa bwysig fel ynad heddwch ar adeg pan oedd ynadon heddwch yn rheoli'r sir gymaint ag yr oeddynt yn cynnal llysoedd barn. Wedi 1660 chwaraeodd rôl dawelach o lawer ym mywyd y sir.\nPriodi a phrynu ei gartref[golygu]\nPriododd (tua 1646) ag Elizabeth,merch Humphrey Meredydd o Fynachdy Gwyn, ym mhen uchaf plwyf Clynnog-fawr. Prynodd yr Hendre ym 1652 oddi wrth Cadwaladr Vaughan, Penybryn, plwyf Llanwnda; ac aeth ati i ehangu'r tŷ'n sylweddol. Cyn hynny bu'r par priod yn byw yn Nhyddyn Tudur, cartref traddodiadol gweddwon Plas Glynllifon, nid nepell o'r prif blas, gan rannu'r tŷ gyda'i fam, Dâm Siân (neu Dame Jane Glynne, gweddw Syr William).\nDechreuodd ar ei yrfa gyhoeddus wrth gael ei enwi'n Cofrestrydd Llys y Siawnsri ar gyfer siroedd Caernarfon, Meirionnydd a Môn ym 1641. Bu'n frwdfrydig yn ei ymdrechion gyda’r lluoedd Piwritanaidd, a gwasanaethodd fel Ustus Heddwch dros gyfnod yr Weriniaeth. Bu'n un o ddau aelod gweithredol y Pwyllgor Sirol cyn i Gromwell ddod i rym.\nGadawodd ddau fab, y naill (William) yntau'n ynad heddwch nes iddo farw ym 1716; a'r llall, (Thomas) yn gweithredu fel Clerc yr Heddwch dros y sir o 1704 ymlaen.\nY Bywgraffiadur Arlein Llyfrgell Genedlaethol Cymru\nGriffiths, J.E. Pedigrees of Anglesey and Caernarvonshire Families (Llundain, 1914)\nErthygl fanwl ar hanes Edmund Glynn[golygu]\nEDMWND GLYNNE O’R HENDRE 1615 – 1685\n[Darllenwyd y sgwrs ganlynol o flaen Cymdeithas Hanes Sir Gaernarfon yn neuadd Canolfan Hanes Uwchgwyrfai ym mis Mawrth 2013]\nYm 1949 ysgrifennodd Gilbert Williams, hanesydd plwyfi Llanwnda a Llandwrog, lythyr at Emyr Gwynne Jones, llyfrgellydd Coleg Bangor, yn cynnwys y frawddeg hon: “Ddeng mlynedd ar hugain yn ôl, byddwn yn arfer mynd heibio i’r hen olion [ar fferm yr Hendre] ac yn ceisio dyfalu beth a allent fod - nid oeddwn yn gwybod fawr am yr Hendre y pryd hynny.” Bu Gilbert yn ddiwyd yn canfod yr hyn oedd ar gael ar y pryd am ŵr yr Hendre, gan adael ar ei ôl ffeil denau yn cynnwys rhywfaint o wybodaeth am Edmwnd Glynne, a rhaid diolch i Gilbert, mae’n debyg, am y rhan fwyaf o’r ychydig gyfeiriadau at Edmwnd Glynne sydd mewn print.\nYn ystod yr ail ganrif ar bymtheg yr oedd yn Sir Gaernarfon nifer weddol fawr o fân dirfeddianwyr ac aelodau o hen deuluoedd bonheddig -chwech neu saith yn aml mewn plwyf, neu ryw dri chant ar draws y sir. Roeddynt yn ddynion gyda rhyw fymryn o gyfoeth, fel arfer yn llythrennog, ac roeddynt yn cyflawni mân ddyletswyddau cyhoeddus. Asgwrn cefn y gymdeithas wledig ar lefel y plwyf oedd y dynion hyn. Fodd bynnag, roedd cyfnod rhwng canol pedwar degau’r ail ganrif ar bymtheg a 1660, cyfnod y Rhyfel Gartref a theyrnasiad Cromwell, yn gyfnod pan oedd cyfleoedd ar gael i rai o’r dosbarth ail-reng hwn i lenwi sgidiau prif arweinwyr arferol y sir. Yr oedd y rheiny, penaethiaid yr ystadau mawr, yn eglwyswyr a brenhinwyr i raddau helaeth, ac ni allai’r Weriniaeth dan Cromwell ymddiried ynddynt. Un o’r dynion mwy distadl a gymerodd eu lle oedd Edmwnd Glynne, o’r Hendre ym mhlwyf Llanwnda. Yn chweched fab i deulu Glynllifon, roedd yn ofynnol iddo ganfod ei safle a’i gyfoeth ei hun yn y byd. Trwy gymysgedd o amgylchiadau teuluol a digwyddiadau anarferol yr oes gythryblus honno, cafodd safle o bwysigrwydd yn y gymdeithas wledig a fodolai ar y pryd yn Sir Gaernarfon.\nHyd y gwyddys, nid oes unrhyw ddogfennau personol o eiddo Edmwnd ar gael - dim llythyrau, cyfrifon na dyddiaduron er enghraifft, dim hyd yn oed ewyllys – er bod rhestr o’i eiddo wedi iddo farw ar gael yn y Llyfrgell Genedlaethol. Fel ynad heddwch, fodd bynnag, ysgrifennodd lawer o ddogfennau cyfreithiol sydd wedi goroesi ymysg papurau’r llys chwarter. Wrth gribinio’n fân yma ac acw ymysg archifau sydd wedi dod i’r fei dros y blynyddoedd, ceir ambell i gyfeiriad arall ato ac felly mae’n bosibl dechrau creu darlun gweddol gyflawn o’i fywyd – bywyd sy’n drych o’r amseroedd cythryblus hynny ac o’r dosbarth o fân ysweiniaid y cafodd ei hun yn aelod ohono.\nBywyd cynnar ac addysg[golygu]\nGaned Edmwnd ym 1615, yn chweched fab (ac unfed plentyn ar ddeg) i Syr William Glynne, Glynllifon a Siân ei wraig. Cafodd ei fedyddio yn eglwys Llandwrog y diwrnod cyntaf o Hydref y flwyddyn honno. Roedd yn ddyn o dras felly, ei dad wedi bod yn uchel siryf Môn ym 1597, ac yn berchen ar ystâd gryno, yng ngwaelodion plwyf Llandwrog yn bennaf - yr oedd hyn ymhell cyn i Glynllifon fynd yn ganolfan, trwy gyfrwng briodasau doeth, i’r ystâd eang a chefnog a fodolai yn oes Fictoria. Nid oedd gan Edmwnd fel y chweched mab, fodd bynnag, unrhyw obaith o etifeddu’r stad. Bu farw ei dad, Syr William, yn 1620, yn ŵr cymharol ifanc gan adael ei gyfoeth yn bennaf i’r mab hynaf, Thomas Glynne, a oedd eisoes wedi dod i’w oed. Dywedir bod galaru cyffredinol ar ôl Syr William ac mae’n amlwg bod y beirdd o leiaf yn gweld y byddant ar eu colled, gyda sawl un yn canu marwnad iddo. Yn y farwnad o eiddo Gruffudd Hafren, cafodd Edmwnd ei enwi ar ddiwedd rhestr o blant amddifaid y sgweier:\n“Edmwnt yw deimwnt arall A’r ieua’ corff, ara’ call...”\nDyna yn wir y sôn olaf a geir am Edmwnd am bron i ugain mlynedd. Ni wyddwn ddim yn wir am ei addysg, er, o farnu oddi wrth ei lawysgrifen, ei ddefnydd cain o’r iaith fain a’i ddealltwriaeth o’r gyfraith ac o Ladin, mae’n amlwg iddo dderbyn addysg o safon. Aeth Thomas ei frawd hynaf i Rydychen a’r ail frawd, John, i’r Inns of Court ond nid oes cofnod o Edmwnd yn mynychu’r un o’r ddau le. Mae’n debyg nad oedd sefyllfa’r teulu yn caniatáu iddo grwydro mor bell â’i frodyr hŷn am ei addysg gan fod ei dad wedi marw.\nArhosai ei frawd Thomas yn hen lanc am flynyddoedd , ond rhywbryd tua 1640 fe’i priododd, ac roedd yn ofynnol i’w fam Dâm Siân, ynghyd ag Edmwnd oedd erbyn hyn tua phump ar hugain oed, symud allan i wneud lle i’r wraig newydd. Aethant i fyw i Dyddyn Tudur, tŷ a adawyd yn ewyllys ei dad, mae’n ymddangos, i’r ail fab John. Chwalwyd Tyddyn Tudur tua 1820 ond safai ryw chwarter milltir i’r de o Glynllifon.\nO droi am foment at frodyr hynaf Edmwnd, roeddynt yn prysur ddyfod yn ddynion o bwys a dylanwad. Ys dywedodd y bardd yn y farwnad:\n“O’r rhain [sef plant Syr William Glynn] O’r rhain wrth fodd rhieni Daw egin ieirll, da y gwn i.”\nOs na ddaeth yr un yn iarll, cawsant swyddi a theitlau teilwng o’u huchel dras. Roedd Thomas yr hynaf yn uchel siryf sir Gaernarfon mor gynnar â 1622 a chadarnhaodd ddylanwad gwleidyddol y teulu trwy gael ei ethol yn aelod seneddol y flwyddyn ganlynol; bu hefyd yn aelod o’r Senedd Fyr a’r Senedd Hir yn y 1640au. Er iddo gefnogi’r Brenin ar ddechrau’r Rhyfel Cartref ym 1642, trodd yn y man yn gefnogwr i blaid y senedd a Cromwell. Fe’i hystyrid yn lleol fel un a oedd yn ddigon goddefgar o’r grefydd fwy radical a oedd yn ennill tir. Bu farw ym 1648, ac roedd yr Athro T Jones Pierce yn ddigon dilornus ohono, gan ei alw’n “man of no outstanding qualities” er, diolch i raddau helaeth i ymchwil fy nghyfaill Dewi Jones rydym bellach yn cofio am Thomas Glynne fel un o lysieuwyr mwyaf blaenllaw ei ddydd. Gadawodd dyaid o blant a gweddw ifanc ar ei ôl. Fel yr unig frawd a oedd, mae’n ymddangos, yn dal i fyw yn y cyffiniau, mae’n debyg y byddai Edmwnd yn helpu ei chwaer yng nghyfraith a’i theulu ifanc draw yng Nglynllifon gyda materion y stad. Yn sicr, mae dogfennau llys ar gael sy’n dangos ei fod yn ymwelydd cyson yno.\nCafodd waith cyffelyb yn edrych ar ôl tiroedd ei ail frawd, John, sef y Sarsiant John Glynne, a wnaeth enw a gyrfa iddo ei hun yn yr Inns of Court. Daeth yn ddyn cyfoethog, ac yn gefnogwr i Cromwell a’i penododd o’n Arglwydd Brif Ustus. Roedd yn frenhinwr o ran egwyddor a bu’n awyddus i weld coroni Oliver Cromwell. Wedi i hwnnw farw trodd i gefnogi’r hen frenhiniaeth, gan ymuno yn y ddirprwyaeth a aeth drosodd i’r cyfandir i wahodd mab y diweddar frenin i ddychwelyd a hawlio ei etifeddiaeth. Cafodd ei godi’n farwnig gan y Brenin am ei deyrngarwch newydd-anedig, ond y canfyddiad cyffredinol oedd ei fod yn dipyn o Sioni Bob Ochr - bu Samuel Pepys yn ei lambastio wrth sôn amdano’n syrthio oddi ar ei geffyl adeg y Coroni: “which people do please themselves to see how just God is to punish the rogue at such a time as this.” Prynodd Sir John ystâd Castell Penarlâg, gan sefydlu dynasti a orffennodd wrth gwrs pan briododd y Miss Glynne olaf â Mr Gladstone. Yn ei ewyllys dyddiedig 1664, mae John yn cadarnhau’r darlun o’r brawd adref yn gwasanaethu’r teulu, gan roi iddo unrhyw renti a oedd heb eu trosglwyddo, ar yr amod “he deliver a perfect rent rolle of my lands in Angleshey and Carnarvonshire to my sonne Thomas Glynne and be helpfull to him to bring in my rents”.\nDyletswyddau cyhoeddus cynnar a Rhyfel y Pleidiau Seisnig[golygu]\nRoedd hynny, fodd bynnag, ar ôl i Edmwnd gyflawni llawer o’r hyn a fyddai’n sicrhau ei le yn y sir. Mae’r cofnod cynharaf sydd gennym am Edmwnd yn oedolyn i’w gael yn ewyllys Hugh Roberts, ficer Llandwrog ym 1639. Fel cynrychiolydd prif deulu’r plwyf, cafodd y ddyletswydd o lofnodi’r ewyllys fel tyst.\nYn fuan wedyn, cychwynnodd ei yrfa gyhoeddus pan ddiddymwyd Cyngor y Mers. Ar 13 Awst 1641, pasiodd y Senedd fod “Mr. Edmund Glyn of Dinley, shall be named the first modern Register, in the Bill for the Principality of Wales, for the Court of Chancery to be erected in the Counties of Merionith, Anglesea, and Caernarvon; to hold the said Office, so long as he shall behave himself well therein.” Mae’n bur amlwg bod dylanwad ei frawd yr aelod seneddol y tu ôl i hyn, ond roedd hyn yn swydd o bwys i ddyn ifanc, ac yn awgrymu bod Edmwnd wedi derbyn addysg gyfreithiol o ryw fath. Y swydd hon efallai oedd ei rodd fwyaf Thomas yr aelod Seneddol i Edmwnd.\nO hynny ymlaen mae ei enw’n ymddangos o dro i dro yn cyflawni ambell i fân swyddogaeth i gefnogi achos y Brenin, megis gweithredu fel un o’r comisiynwyr recriwtio ar gyfer ei fyddin. Yn ôl Gilbert Williams, edrychid ar y ddau frawd, Thomas yr aelod seneddol ac Edmwnd, o gychwyn helyntion y pedwar degau ymlaen fel rhai a oedd â rhywfaint o gydymdeimlad cudd tuag at Anghydffurfiaeth ac yn amharod i fynd yr ail filltir dros y Brenin.\nDros y pedair blynedd nesaf ceir ambell gip ar Edmwnd yn gwasanaethu fel mân swyddog sirol yn y milisia, ac roedd ei frawd Thomas wedi derbyn swydd cyrnol yn y fyddin frenhinol. Yn Ebrill 1646, fodd bynnag, daeth chwildro yn nheyrngarwch bonedd Gwynedd wrth i’r Archesgob John Williams o deulu Cochwillan newid o gefnogi’r Brenin i ochri gyda’r senedd, a dilynwyd ei esiampl gan nifer o brif deuluoedd y sir yn cynnwys Thomas Glynne o Lynllifon. Newidiodd Edmwnd yntau ei deyrngarwch, heb fod angen fawr o berswâd mae’n debyg.\nO fewn dau fis, roedd tref a chastell Caernarfon yn nwylo byddin y Senedd a phenodwyd Thomas Glynne yn llywodraethwr y dref ac yn is-lyngesydd Gogledd Cymru. Penodwyd gŵr o swydd Efrog, uwch swyddog ym myddin y Senedd, George Twistleton, yn rheolwr y castell. Yn y man, priododd Twistleton gyfyrderes Edmwnd o’r Lleuar Fawr a chododd gyfeillgarwch agos rhwng y ddau.\nRoedd Edmwnd wedi cyrraedd y rheng o gapten cyn newid ochrau ac fe barhaodd i weithredu fel swyddog ym myddin y Senedd. Roedd yn un o swyddogion gweithredol pwysicaf yn y sir. Fis Chwefror 1648 ysgrifennodd Syr Thomas Fairfax at Edmwnd, yn gorchymyn iddo’n bersonol ddadfyddino’r milwyr yn nhre a chastell Caernarfon; a’r mis canlynol ceir yr Archesgob Williams yn cyfeirio at “my cousin” Capten Glyn fel pennaeth lluoedd y Senedd yn y sir. Hyd y gwyddys, daeth o’r fyddin yn ddianaf ac arferai arddel ei statws milwrol weddill ei oes: fe elwid yn “Capten Glynne” yn gyffredinol ar dafod leferydd yn y fro.\nWedi i blaid y Senedd ennill grym, cafodd Edmwnd ambell swydd weinyddol. Fe’i henwebwyd yn un o dri aelod y Pwyllgor Sirol oedd yn llywodraethu’r sir ar ran plaid y Senedd a chodi arian i gynnal y drefn newydd. Ynghyd â’i frodyr Thomas a John, roedd hefyd yn aelod o’r pwyllgor a asesai drethi’r sir, er mae’n debyg mai Edmwnd oedd yr unig un o’r tri i weithredu. Roedd o’n magu enw iddo fo ei hun fel un y gellid ymddiried ynddo i gynnal y drefn oedd bellach ohoni, ac yn fuan fe’i penodwyd ef yn ynad heddwch. Cyn trafod hynny, fodd bynnag, mae angen sôn ychydig am ei fywyd teuluol.\nErbyn canol y pedwar degau, ac yntau’n tynnu at ei dri deg oed, trodd ei feddwl at briodi. Roedd yn dal i fyw yng nghartref ei fam, sef Tyddyn Tudur, oedd yn eiddo serch hynny i’w frawd John, ac nid oedd hi’n debygol y byddai Edmwnd yn etifeddu’r tŷ felly. Dan yr amgylchiadau, gellid maddau iddo am chwilio am etifeddes a fyddai’n dod â rhywfaint o dir ac arian i’r uniad, fel y gallai godi yn y byd. Ar y llaw arall, roedd yr amseroedd yn gythryblus, ac Edmwnd gydag enw o fod â thueddiadau anghydffurfiol a gwleidyddol na fyddai’n dderbyniol ar lawer o aelwydydd bonheddig. Nid oedd yn medru cynnig bywyd cyfforddus na fawr o statws i ddynes ychwaith. Roedd dwy o’i chwiorydd wedi priodi dau fab Hwmffre Meredydd o Fynachdy Gwyn yn nhopiau plwyf Clynnog - cangen o hen deulu’r Pengwern, Llanwnda, ond teulu oedd yn dechrau colli ei safle cymdeithasol. Penderfynodd Edmwnd ddilyn yr un trywydd â’i chwiorydd, gan ddewis ei chwaer yng nghyfraith, Elisabeth Meredydd o’r Mynachdy Gwyn yn wraig. Nid oedd fawr o fantais i’r un o’r ddau deulu fod Edmwnd wedi ei dewis, sy’n awgrymu mai cariad ac nid cyfoeth oedd sail y berthynas. Bu iddynt briodi, o bosibl, yn ystod hanner cyntaf 1646, tua’r adeg pan oedd teyrngarwch gwleidyddol Edmwnd yn newid a’i duedd at Bresbyteriaeth yn dod yn fwy agored.\nNid oedd gan Elisabeth ddewis ond mynd i fyw ar aelwyd ei mam yng nghyfraith, Dâm Siân a fu farw, mae’n debyg, ym 1648. Ni adawodd fawr i Edmwnd yn ei hewyllys: cafodd ei mab John, y cyfreithiwr yn Llundain a pherchennog yr eiddo, bron yr holl ddodrefn a’r llestri arian ac aeth y stoc ac unrhyw arian ac effeithiau personol i Thomas; y cwbl a gafodd Edmwnd oedd gwely plu, gobennydd, dwy flanced a’r gist orau gyda’r holl liain oedd ynddi - sef yr hyn yr oedd o ac Elizabeth ei angen fel lodjars fwy neu lai!\nErbyn Mawrth 1647, ac Edmwnd yn dal yn y fyddin, roedd gan y cwpl fab, William, ac yn eu tro cafwyd Jane, Catherine, Mary, Thomas a John, gyda dwy flynedd rhwng bob un. Rhaid bod Edmwnd wedi dechrau teimlo’r rheidrwydd o sicrhau cartref oedd yn eiddo iddo fo ei hun. Hawl am oes yn unig oedd gan ei fam ar Dyddyn Tudur; fodd bynnag, roedd John Glynn y perchennog draw yn Llundain, ac wrthi'n cronni eiddo yn Surrey, Middlesex a Swydd Rhydychen, a phrin y byddai angen Tyddyn Tudur arno ond fel rhyw droedle yn ei hen sir; gwelwyd eisoes fod Edmwnd yn cynorthwyo ei frawd fel stiward ar gyfer ei eiddo yng Ngogledd Cymru, a dichon fod yr arfer hwn eisoes ar droed. Arhosai teulu Edmwnd yno hyd 1652, beth bynnag, hyd nes iddo ddod o hyd i rywle addas y gellid ei brynu.\nYn 1649 roedd Andrew Brereton, Llanfair Isgaer, wedi gadael “Tyddyn yr Hendre” yn ei ewyllys i’w ŵyr Cadwaladr Vaughan, Penybryn, Llanwnda ac ym 1652 fe’i gwerthwyd i Edmwnd am y swm o £100.\nRoedd (ac mae) Tyddyn yr Hendre ar y ffin rhwng plwyfi Llandwrog a Llanwnda - ffarm o ryw 20 erw ynghyd â thŷ bychan oedd ar lan yr afon Carrog ac ar fin yr hen lôn o Gaernarfon i Ddyffryn Nantlle – sef yr “hen olion” y soniodd Gilbert Williams amdanynt. ‘Fuodd yr Hendre erioed yn rhan o stad sylweddol, ond am dair cenhedlaeth o leiaf, byddai’n gartref i gangen Edmwnd o deulu Glynllifon. Hyd at 1652, roedd y dogfennau cyfreithiol a luniwyd ganddo fel ynad yn cael eu hysgrifennu yn Nhyddyn Tudur; o 1652 ymlaen, Hendre yw’r cyfeiriad a nodwyd oni fyddai ar ryw drywydd ac oddi cartref.\nEr nad oedd tyddyn y pryd hynny yn golygu’n union yr un peth ag y mae heddiw, sef fferm ran-amser neu smallholding, gollyngodd Edmwnd y rhan honno o’r enw rhag blaen, a Hendre sy’n ymddangos yn ddi-ffael ar ddogfennau yn llaw Edmwnd Glynn. Aeth ati yn weddol fuan i ehangu’r tŷ, ac (a barnu oddi wrth y cyfeiriad Tyddyn Tudur sy’n ymddangos ar ddogfennau a ysgrifennwyd gan Edmwnd ym 1654) symudodd y teulu yn ôl i Dyddyn Tudur am rai misoedd yn ystod y flwyddyn honno wrth i’r gwaith fynd rhagddo.\nEdmund Glynn yr Ynad Heddwch[golygu]\nGadewch i ni nawr droi ein sylw’n ôl i 1648. Tua diwedd y flwyddyn honno, bu farw ei frawd Thomas, gan adael mab 5 oed, John. Mae’n amlwg y bu Edmwnd, fel ei ewythr, yn gefn i’r teulu bach yn y plas nes i’r John ifanc dyfu’n ddyn. Galwyd ar Edmwnd i lenwi sgidiau ei frawd mewn maes arall hefyd. Roedd Thomas wedi bod yn ynad heddwch ar fainc y sir fel ei dad o’i flaen; yn wir, bron na honnai prif deuluoedd y sir fod ganddynt hawl i gynrychiolaeth ar y fainc, a chafodd Edmwnd, fel y brawd lleol, y lle. Fe’i rhoddwyd ar Gomisiwn yr Heddwch fis Gorffennaf 1649. Aeth ati ar unwaith gydag egni a diddordeb - ac, o farnu oddi wrth gofnodion y llys chwarter, gweithredai’n ddyfal gyda chryn fesur o drugaredd a doethineb.\nRoedd nifer y rhai y gellid ymddiried ynddynt i gynnal deddfau a moesau’r Piwritaniaid yn gyfyngedig iawn, a chan ei fod yn byw yn agos at y dref sirol lle cynhaliwyd yr eisteddiadau ffurfiol, mae ei enw i’w gweld yn amlach nag odid un o’i gymheiriaid. Wrth ddewis ar hap un tymor chwarterol o’r llys chwarter, sef sesiwn y Pasg 1657, cofnodwyd bod Edmwnd Glynne wedi bod â rhan mewn 29 achos, William Williams y Faenol 10, Griffith Jones Castellmarch 8, William Stodart 4, Thomas Madrin 3 a Griffith Williams Penrhyn, 1 achos yn unig. Nid mater o eistedd yn y llys yn unig oedd hyn, ond roedd yr ynadon hyn wedi gorfod derbyn cwynion, rhoi warantau i arestio’r rhai dan amheuaeth, cymryd datganiadau a chaniatáu mechnïaeth wrth symud pob achos yn eu blaen.\nRhaid cofio bod yr ynadon yn gyfrifol am weinyddu Deddfau’r Tlodion, gweinyddu mewn priodasau, trwyddedu tafarndai, gwobrwyo’r sawl a ddaliai fermin, a chynnal pontydd ymysg materion eraill a ystyrir heddiw yn faes y Cyngor Sir. Felly, yr oedd Edmwnd yn un o lywodraethwyr y sir yn ogystal ag aelod o’r farnwriaeth. Un ddyletswydd benodol oedd ystyried hawliadau cyn-filwyr am iawndal am eu clwyfau. Dyma le’r oedd Edmwnd y cyn-filwr a’u cyd-ynadon yn dangos eu hochr; gwrthodwyd pob cais gan gyn-gefnogwyr y Brenin, ond cytunid i roi pensiynau i’r rhai a glwyfwyd wrth ymladd ar ochr y Senedd.\nWrth droi at ochr droseddol ei waith, gwelwn fod Edmwnd Glynne yn ymwneud yn gyson ag achosion o ardal eang - sonnir am Gaernarfon, Llandwrog, Llanwnda, Clynnog, Llanaelhaearn, Llanllyfni a Threflys yn ein sampl ni yn unig – ond mae’n amlwg o’r cofnodion bod y nifer fwyaf o achosion a ddeuai i sylw’r llys chwarter yn deillio o’r ardaloedd hynny lle oedd ynad yn byw . Nid oes yr un ardal yn y sir lle nodwyd cymaint o achosion â phlwyfi Llanwnda a Llandwrog, sef yr ardal ar stepen drws Edmwnd Glynne – nid oherwydd pechadusrwydd cynhenid y trigolion ond oherwydd agosrwydd yr ardal at fan cyfarfod y llys chwarter a’r ffaith fod ynad gweithgar a gofnodai ei achosion yn drylwyr yn byw yno.\nMae rhywfaint o dystiolaeth yn awgrymu y byddai ynadon yn delio gyda mân achosion yn ddiannod, trwy lusgo’r troseddwr gerbron yr ynad lleol i’w ddirwyo yn y fan a’r lle. Mae’n ymddangos, fodd bynnag, fod yn well gan Edmwnd Glynne drosrwymo troseddwr i gadw’r heddwch am gyfnod os oedd rhyw fân drosedd dan sylw. Roedd y broses hon yn golygu gosod gofyniad ar y troseddwr i dalu swm sylweddol, fel arfer dwy bunt - sef, tua gwerth hanner dwsin o ddefaid - pe byddai’n torri’r gyfraith yn y dyfodol. Byddai dau o ffrindiau’r troseddwr hefyd yn cytuno y byddent yn talu swm ychwanegol pe bai eu ffrind yn mynd dros y tresi. Yr oedd rhaid i’r sawl a drosrwymir fod yn bresennol o flaen yr ynad, ac felly gellir dychmygu nifer helaeth o ddihirod yr ardal yn galw heibio’r Hendre yn eu tro. Proses debyg oedd rhoi mechnïaeth i ddrwgweithredwr ymddangos yn y llys chwarter nesaf os oedd y drosedd yn fwy difrifol. Deuai’r gwaith hwn â nifer sylweddol o bobl o bob lefel yn y gymdeithas at ddrws Edmwnd, ac roedd yn arfer ganddo ymdrin â’r busnes hefyd lle bynnag y byddai ar y pryd - yn Nyddyn Tudur, yng Nglynllifon gyda’i chwaer yng nghyfraith a’i theulu ifanc, neu hyd yn oed mewn mannau megis Betws Gwernrhiw, sef tafarn ar lôn Pwllheli nid nepell o blas Glynllifon.\nAt ei gilydd, mân achosion o ddwyn, meddwdod a threfn gyhoeddus a ddeuai i sylw’r ynad gwledig. Disgrifiai Bob Owen un o achosion hollol nodweddiadol Edmwnd ym 1652 fel un a alwodd am “archwilio a dirwyo tri o bobl am ysbleddachu mewn cyfeddach ar y Sul”. Roedd torri’r Saboth yn boen gyson i bob un o ynadon yr oes honno, ac roedd pwysau o gyfeiriad Cromwell ei hun i fynd ar ôl y rhai a dorrai’r Saboth, naill ai trwy ysbleddachu, llymeitian, chwarae gemau neu trwy ei ddefnyddio fel unrhyw ddiwrnod gwaith arall.\nEnghraifft o ddull Edmwnd o ymwneud â’r gwaith yw cyfres o achosion yn ymwneud ag anghydfod cyson rhwng teulu’r Wynniaid, mân fonheddwyr o’r Llystynrhyn, plwyf Dolbenmaen a Huw ap Wiliam, iwmon a’i deulu o Dderwyn Fechan, sy’n wynebu Llystynrhyn ar draws y dyffryn. Roedd dadlau rhwng aelodau’r ddau deulu am hawliau’r naill a’r llall, gyda blocio lonydd, cwffio, tresbasu a thorri i mewn i gaeau’r teulu arall. Fel arfer, byddai’r ochr a deimlai ar y pryd eu bod wedi cael cam yn dod draw i Lanwnda i osod cwyn gerbron Edmwnd Glynne. Mae’n debyg iddo wybod yn iawn amdanynt a’u helbulon, gan nad oedd cartref ei deulu yng nghyfraith ym Mynachdy Gwyn ond yr ochr arall i Fynydd Cennin rhyw filltir i ffwrdd fel eheda’r frân. Ymddengys mai ffordd Edmwnd o setlo’r helynt am y tro fyddai trosrwymo’r ddwy ochr i gadw’r heddwch, yn hytrach na’u dirwyo neu eu hanfon ymlaen at y Sesiwn Chwarter, yn y gobaith y byddai pethau’n tawelu nes i gyfnod y trosrwymiad ddod i ben. Ym mis Mai 1654, fodd bynnag, cododd rywbeth oedd fel mêl ar fysedd Elis Wynne. Clywodd fod anterliwt yn cael ei berfformio yn nhŷ Huw ap Wiliam, “two ... men & one ladde ...appearinge in severall changes of apparell...and deliveringe severall parts by heart for an houre or two togither”. Anfonodd Wynne dyst draw i adrodd yr hanes wrth Edmwnd Glynne, gan fod y fath beth yn hollol groes i ddaliadau’r gyfundrefn Biwritanaidd, a gellid disgwyl y byddai erlyn ar yr actorion, ac y byddai teulu Derwyn Fechan dan glo am roi lloches ac anogaeth i’r fath giwed. Mae’r ffaith mai dewis Glynne oedd peidio â mynd ar ôl yr actorion a gadael traed Huw ap Wiliam yn rhydd yn awgrymu ei fod yn derbyn nad oedd modd rhoi stop ar bethau fel hyn, ac, er eu bod yn groes i’r ddeddf, efallai nad oedd o’n gweld fawr o ddrwg ynddynt - ac mae’n debyg y gwelodd Glynne adroddiad Elis Wynne am hyn ydoedd, sef cyfle arall i bardduo enw ei gymdogion.\nMae tystiolaeth ymysg papurau’r llys chwarter ,ar ffurf llythyr gan neb llai na Cromwell ei hun, bod disgwyl i ynadon gynnal moesoldeb y sir yn ogystal â chyfraith a threfn, ac er gwaethaf achos Derwyn Fechan, mae’n glir oddi wrth achosion eraill bod Glynne yn gweithredu’n unol â’r anogaeth hon pan oedd rhaid.\nBeth bynnag am foesoldeb o ran ymddygiad a chrefydd, mae’n amlwg nad oedd defnyddio ei safle i hybu ei ddiddordebau a’i gysylltiadau ei hun yn beth gwrthun ganddo. Roedd o’n ddigon parod ym 1657 i yrru Morris Parry, labrwr o Landwrog, i sefyll ei brawf yn y llys chwarter am aflonyddu ar Elen Glynne, Glynllifon, er i Elen fod yn chwaer yng nghyfraith iddo. Dau fis yn ddiweddarach, bu’n holi a charcharu un Wiliam ab Ieuan a fu’n was i Elen am ddwyn cibyn o halen oddi wrthi. Ar achlysur arall, y flwyddyn gynt, roedd Edmwnd wedi bod yn ddigon parod i awdurdodi warant i arestio Gaynor ferch Robert, morwyn Huw Meredydd, Mynachdy Gwyn, ei frawd yng nghyfraith, gan ei bod hi wedi cymryd y goes a gadael Mynachdy Gwyn, heb wasanaethu am y tymor cyfan.\nNid oedd datgan diddordeb yn gysyniad a fyddai’n ddealladwy yn yr oes honno, mae’n debyg - ond o leiaf gellid dweud bod Edmwnd Glynne yn deg at bob ochr. Roedd ei gyfyrder, Thomas Glynn o Blas Newydd, Llandwrog, yn frenhinwr ac yn wrth-biwritanaidd i’r graddau iddo yn ei ewyllys orchymyn nad oedd ei weddw i briodi ag unrhyw ffanatig, na mab, tad, brawd, ewythr, cefnder neu gyfyrder i ffanatig - ond eto, pan ddaeth cŵyn bod Catherin ferch Dafydd a Marsli Owen wedi bod yn dwyn ŷd Thomas Glynne wrth iddynt ddyrnu ym Mhlas Newydd, roedd Edmwnd Glynne yn ddigon hapus i ddelio â’r ddwy, er nad oedd o a Thomas prin yn siarad â’i gilydd. Yr achos mwyaf rhyfeddol - ar sawl gownt - lle dylai Edmwnd fod wedi sefyll i un ochr oedd mewn mater priodasol. Rhwng 1653 a 1660, nid oedd priodi mewn eglwys yn unig yn gyfreithlon. Rhaid oedd i ynad heddwch weinyddu defod briodasol, cyn i gofrestrydd lleol gwblhau’r cofnod. Fis Ebrill 1655, mewn cyfarfod o’r llys chwarter, roedd wyth ynad heddwch yn bresennol ac Edmwnd Glynne yn eu mysg. Roedd yr achos oedd gerbron wedi’i gyflwyno gan Gruffith Jones, cofrestrydd Eifionydd, a gwynodd am gamweinyddiad mewn priodas. Mae’r ddogfen wreiddiol yn gryno ac yn esbonio’r sefyllfa i’r dim: “One John Jones of Trefan ...was intermarried to one Elizabeth Annwyl of Llanerch y gest ...by a minister & then by a justice of the peace...he the sayd John Jones ... being a fatherlesse & motherlesse infant ...of the age of fourteene yeares seaven monthes and noe more first by a minister then by Edmwnd Glynne esq one of the justices of peace ... without due publicacion or registring of the sayd marriage...and without the Consent of the guardians of the said John Jones ... and that the sayd Ellizabeth Annwyl, Jane Wynne of Llanerch y gest widow & Ellis Roberts of Nysken gent did by fraud steal & take away the said John Jones...with intent to marry him to the sayd Ellizabeth.” Rhaid gofyn beth oedd wedi dod dros ben Edmwnd Glynne i fod yn rhan o’r fath beth. Byddai’n gwbl amlwg (petai o heb fod yn gwbl gyfarwydd â’r teuluoedd) fod y bachgen yn iau o lawer na’r un ar hugain oed oedd yn ofynnol i briodi heb ganiatâd rhiant neu warcheidwad. Serch hyn, cymerodd Edmwnd ei le ar y fainc i ddisgyblu Elizabeth, Jane Wynne ei mam ac Ellis Roberts, Ynysgain.\nRoedd dyfarniad 5 o’r 7 ynad arall yn eglur - ac, yn anarferol braidd, nodir dyfarniad pob un yn unigol: Roedd y briodas yn cael ei diddymu; roedd y tri i fforffedu eu holl diroedd a hanner eu nwyddau i’r Weriniaeth, tra oedd hanner arall y nwyddau i’w rhoi i’r bachgen John Jones. Roedd y tri i wynebu carchar am oes mewn ‘house of correction’. Roedd 2 arall o’r farn bod Jane y fam yn ddieuog. O’r wyth, dim ond Edmwnd Glynne a oedd am eu gollwng i gyd yn rhydd: “Edmwnd Glynne esq findes that the marriadge is voide but that the parties are not to undergoe the penaltie of the statute.” Prin y gallai fod wedi dyfarnu fel arall, ac yntau, ar y gorau, wedi bod yn llai na doeth os nad yn barod i wneud cam mawr â bachgen ifanc. Nid oedd ei gymhellion yn priodi’r ddau nac yn yr achos dilynol yn ddilychwyn, ychwaith. Roedd Jane Wynne, mam Elizabeth Annwyl, yn chwaer mae’n ymddangos i Mary Meredydd, mam yng nghyfraith Edmwnd Glynne. Beth bynnag, roedd diwedd hapus i’r stori: cyn pen y flwyddyn roedd y tri’n rhydd a chyn bo hir priododd Elizabeth a John Jones unwaith yn rhagor, gan fagu 5 o blant yn Nhrefan.\nNid oedd Edmwnd yn wahanol i ddynion eraill ei oes wrth gwrs ac mi fyddai wedi gweld ei wasanaeth cyhoeddus fel ffordd o gefnogi ei deulu a’i ffrindiau, a hefyd fe ddisgwylid iddo sicrhau gafael awdurdodau’r weriniaeth ar y wlad. Ond o fewn y terfynau hynny, a chyda’r achosion di-ri lle nad oedd ganddo unrhyw ddiddordeb personol i gymylu ei farn, mae’n ymddangos yn ynad cyfiawn, cydwybodol, a lled Piwritanaidd. Ni fu Glynne erioed yn eithafwr, fodd bynnag. Mae helynt a gododd ym 1655 yn dangos hyn: gwnaed cwynion amdano ef, ynghyd â Gruffith Jones Castellmarch a Griffith Williams, Penrhyn, am beidio â chydymffurfio’n ddigonol gyda pholisi’r Piwritaniaid ac yn wir mi fuodd y tri yn erlyn Piwritaniaid eithafol yn y sir. Dichon, fodd bynnag, nad oedd gan y gyfundrefn ddewis yn sir Gaernarfon ond dibynnu ar rai cymedrol i wneud y gwaith a chwta flwyddyn yn ddiweddarach, roedd y tri yn rhan o bwyllgor asesu’r sir a benodwyd gan y Senedd. Erbyn 1660, roedd y Weriniaeth ar ben a’r Brenin Siarl yr ail yn esgyn i’r orsedd, ac yr oedd rhaid i Edmwnd addasu neu golli ei le ar y fainc. Roedd ei frawd hŷn, Sarsiant John Glynne, wedi gwneud ei benderfyniad eisoes wrth gwrs, wrth fod yn rhan o’r mudiad i wahodd Siarl yn ôl i Loegr. Wnaeth Edmwnd ddilyn ei esiampl.\nEdmund Glynn yr Ynad Heddwch ar ôl adferiad y frenhiniaeth[golygu]\nAdnewyddwyd Comisiwn yr Heddwch yn ystod Medi neu Hydref 1660, a chodwyd nifer o frenhinwyr i’r fainc gan ddisodli’r anghydffurfwyr mwyaf cadarn - Cyrnol Twistleton, Richard Edwards Nanhoron, Jeffrey Parry Rhydolion, a’u bath. Dim ond Griffith Jones, Castellmarch, Griffith Williams, Y Faenol, Richard Griffith, Plas Llanfair ac Edmwnd Glynne a gadwodd eu lle ar y fainc, trwy gyfaddawdu i wasanaethu dan y drefn newydd.\nRoedd Edmwnd wedi bod yn gefnogwr pendant i’r drefn grefyddol anghydffurfiol ei naws, a nawr gwelwyd yr hen Anglicaniaeth yn codi ei ben. Mae achos Ellis Rowlands, ficer Clynnog a Llanwnda, ac felly yn ficer ar Edmwnd, a glowyd allan o’i eglwys ei hun yn dangos fel yr oedd teimladau’n rhedeg yn uchel a bod cyfran helaeth o’i blwyfolion yn croesawu’r hen drefn yn ôl. Pan ddaeth y mater i’r llys ar ddechrau 1661, roedd Edmwnd Glynne a’i gyd-ynadon yn fodlon cyfeirio’r mater at yr Esgob, a oedd wedi ei ail-sefydlu ym Mangor, ond cafodd Rowlands barhau fel ficer yn y cyfamser.\nPrif ddiflastod plwyfolion Clynnog, yn ôl dogfennau’r llys, oedd y ffaith na ddefnyddid y llyfr gweddi yn yr eglwys. Daliodd un o’r protestwyr Feibl i fyny, gan ddangos nad oedd y llyfr gweddi wedi cynnwys yn y gyfrol, gan weiddi “Ni a fynnwn weled llosci y bibles sydd heb y common prayer ynddynt” gan ychwanegu “dyma fo”.\nRoedd Edmwnd eisoes wedi dangos ei fod o’r un farn ag Ellis Rowlands lle'r oedd y llyfr gweddi yn y cwestiwn, gan iddo fynd i helynt yng nghwmni’r ficer a rhai o’i braidd yn ystod angladd Mrs Jane Griffith, Plas Llanfair, chwaer yng nghyfraith Ellis Rowlands a pherthynas trwy briodas i Edmwnd Glynne hefyd. Clywyd Edmwnd yn cwyno wrth y lleill am William Davies, ficer Caernarfon oedd wedi defnyddio trefn y gwasanaeth angladd yn y Llyfr Gweddi; “when I came to church I thought the fellow was conjuring” oedd ei union eiriau. Gwnaed cŵyn am Edmwnd wrth ddau o’i gyd-ynadon, Syr Richard Wynn a William Griffith, Cefnamwlch. Achubwyd croen Edmwnd, mae’n debyg, oherwydd ei gysylltiadau teuluol a’i statws fel ynad. Serch hynny, a braidd yn annheg, fe garcharwyd y lleill oedd yn y cwmni am rai wythnosau.\nNid heb rywfaint o anhawster felly y llwyddodd Edmwnd i gyfaddasu ei safbwynt ond, o gydymffurfio, cadwodd ei le ym mywyd cyhoeddus y sir. Arweiniodd hyn at brofiadau annymunol; heb os, fe’i cafodd hi’n anodd pan ddaeth yr angen am weithredu, ar y cyd â’i gyfaill Griffith Jones Castellmarch, yn erbyn ei gyn-gyd-ynadon Jeffrey Parry, Rhydolion a Richard Edwards, Nanhoron, cefnogwyr di-ildio y “blaid dduwiol”, a oedd yn cael eu hamau o guddio arfau.\nCyfnod ansicr a helbulus oedd hi’n gyffredinol ac nid oedd y cyfnod hwn heb ei ofidiau preifat i Edmwnd Glynne ychwaith. Ar yr wythfed ar hugain o Fehefin, 1660, ymosodwyd arno wrth iddo deithio adref, o’r llys yng Nghaernarfon yn ôl pob tebyg. Mae datganiad o’r ffeithiau a gyflwynwyd i’r ynadon yn y llys chwarter ar gael ac mae’n cychwyn trwy nodi bod yr ymosodwr, dyn o’r enw Thomas Hawkins, yn “lewd dissolute person, full of debauchednesse, a common quarreller, an infringer of his Majesty’s peace, a night walker, one walkinge as well by night as day, armed with a gunne and other fire armes”; roedd Hawkins yn arfer sarhau ei gymdogion a gwerthu cwrw heb drwydded yng Nghaernarfon a hynny “unto common tipplers upon the Lord’s dayes”. Ar y noson dan sylw, roedd Hawkins a dau ffrind wedi creu helynt yn nhafarn Betws Gwernrhiw ac wedi cael eu harestio gan y gwarchodwr oedd yn digwydd bod yno, ond ymosododd Hawkins arno gan ddianc o’i afael a chychwynnodd y tri dihiryn am y dref. Ar ôl rhyw ddwy filltir, daethant ar draws Edmwnd Glynne ar y lôn ger Glanrhyd, rhyw filltir o’r Hendre, gan ymosod arno, gan ei daro dros ei ben gyda phastwn. Ddau ddiwrnod yn ddiweddarach, roedd Edmwnd ar y fainc wrth ochr ei ffrind Griffith Jones, a lluniodd hwnnw warant i arestio Hawkins. Nid oedd Hawkins yn ddiarth i Edmwnd ychwaith. Roedd o wedi arfer â gweithio fel gof yng Nghaernarfon, yn arbenigo mewn gwneud a thrwsio gynnau – byddai dyn fel Glynne gyda’i gysylltiadau â’r milisia’n siŵr o wybod amdano. Rydym hefyd yn gwybod iddo fod yn rhan o achos o flaen Edmwnd a Gruffith Jones ym 1656. Mae’n demtasiwn i feddwl bod rhywfaint o hanes y tu ôl i’r holl fater er nad oes tystiolaeth o hyn; tybed oedd Hawkins wedi meddwl bod y newidiadau gwleidyddol oedd ar droed yn cynnig cyfle iddo fentro setlo rhyw hen ddicter?\nAr ôl 1660, mae’n anos dilyn bywyd a gyrfa Edmwnd. Roedd yr hen deuluoedd cefnog a dylanwadol yn y sir bellach yn gymeradwy ac nid oedd angen troi at Edmwnd a’i fath i lenwi ‘r holl uwch-swyddi gweinyddol yn y sir; er edrych yn y calendrau o bapurau’r Wladwriaeth, nid yw ei enw’n codi o gwbl. Mae dogfennau’r llys chwarter ar goll i raddau helaeth, a chodwyd Edmwnd Glynne arall, o Fryn-y-Gwdion, Llanllyfni ar y fainc hefyd. Mae’n anodd yn aml bod yn sicr pa Edmwnd Glynne a sonnir amdano mewn dogfen er ei bod hi’n amlwg bod Edmwnd yr Hendre yn dal ati gyda gwaith ynad, a hynny’n weddol gyson.\nCawn sôn amdano ar y fainc yn sesiwn chwarter Hydref 1662, ac eto ym 1666, er nad oedd o mor weithgar fel ynad â chynt . Mae ffeil y llys ar gael ar gyfer 1674 ac erbyn hynny roedd mor weithgar ag y bu yn ystod y pum degau. Ym 1676, bu ar y fainc pan ddirwywyd deg o ‘Sentars’ am gynnal cyfarfod yn Llangybi lle pregethwyd gan James Owen “contrary to the forme of the Church of England”. Parhaodd yn ynad hyd 1680, ac yntau’n chwe deg pump oed. Cyhoeddwyd comisiwn newydd y flwyddyn honno, a rhoddwyd ei fab William ar y fainc yn ei le.\nEi fywyd wedi 1660[golygu]\nYchydig o sôn sydd mewn ffynonellau eraill i’n helpu i lenwi hanes Edmwnd ar ôl 1660. Bu’n ymwneud â phrynu tir yn Elernion ym 1665. Mae ei enw’n ymddangos ar ambell weithred arall neu ewyllys fel tyst, ond fawr ddim arall. Bu farw'r Cyrnol George Twistleton, Lleuar Fawr, gŵr i gyfyrderes Edmwnd, ym 1667. Roedd Edmwnd yn dyst i’w ewyllys, ac yn honno fe’i penodwyd i oruchwylio gweinyddiad y stad. Mae o hefyd yn ymddangos fel parti cefnogol mewn ambell weithred o stad Penarlâg yn ystod y chwedegau, ac mae’n amlwg ei fod yn dal i gynorthwyo ei frawd John a’i deulu yno.\nRoedd enw Edmwnd ymysg y rhai a oedd yn talu’r Dreth Aelwyd ym mhlwyf Llanwnda. Ym 1673, mae ei enw ar restr o’r 71 ‘nobility and gentry’ pwysicaf yn Sir Gaernarfon. Ym 1674, wnaeth Edmwnd a’i wraig Elizabeth drosglwyddo i William Thomas, Coed Helen forgais a roddwyd ganddynt ym 1650 ar diroedd yn Eithinog, Llanllyfni a Phennarth yn y swm o £135. Roedd £135 yn swm weddol sylweddol, sy’n dangos bod Edmwnd wedi crynhoi tipyn o gyfoeth yn weddol gynnar yn ei fywyd –neu efallai dyna’r arian a ddaeth iddo o’r Mynachdy Gwyn wrth briodi ei wraig flwyddyn neu ddwy ynghynt. Beth bynnag, ac yntau ar fin cyrraedd ei chwe deg oed, dichon fod mwy o angen arian parod arno, er iddo barhau i ffarmio. Y cofnod olaf i ddod i’r fei amdano yw un sy’n dyddio o 1679, pan oedd arno ddwybunt i Richard Griffith, gŵr bonheddig o Daleithinfynydd, Llanllyfni.\nDwy ddogfen sy’n aros, ond mae’r rheiny’n rhai pwysig. Ni adawodd Edmwnd ewyllys, sy’n awgrymu y gallai fo wedi marw’n ddisymwth. Rhoddwyd llythyrau gweinyddu ei stad i Elizabeth ei weddw a’i fab hynaf, William ar y pedwerydd o Awst 1685, ychydig fisoedd cyn y byddai fo wedi cyrraedd oed yr addewid. Disgrifiwyd William fel gŵr bonheddig - gentleman - yn wahanol i’w dad, a arddelai statws uwch fel yswain - esquire. Er i William ddilyn ei dad ar y fainc, sy’n awgrymu i Edmwnd greu dechreuadau dynasti iddo’i hun, mae’r disgrifiad o statws William yn arwydd o deulu’n dechrau suddo i lawr trwy rengoedd cymdeithas. Mae’r ail ddogfen yn dweud llawer iawn mwy wrthym. Dyma restr o eiddo Edmwnd, a luniwyd gan ddau ŵr bonheddig lleol, Owen Brereton a William Prichard. Roedd holl stad Edmwnd werth £33 ac un swllt ar ddeg, swm sy’n dangos nad oedd o, o ran eiddo, ddim gwell na’r rhelyw o fân foneddigion y sir. Mae’n amlwg iddo barhau i ffarmio ar raddfa debyg i lawer iawn o fonheddwyr ac iwmyn eraill. Roedd ganddo 5 buwch a thri llo, a dwy o heffrod ddwy oed, ynghyd â 5 o ddefaid a thri oen. Mae’r lefel a’r math o stoc yn awgrymu ffarmio ymgynhaliol i raddau, gan gynhyrchu gwlân a nwyddau o’r llaethdy y gellid eu gwerthu mewn ffair neu farchnad. Nid oedd ganddo ddim offer ffarmio ar wahân i ambell i gaib a rhaw ac og. Roedd yn ddibynnol, fel llawer o ffermwyr yr oes honno, ar ffermwyr mwy am gael benthyg tarw, ac mae’n amlwg, gan fod ganddo og, ei fod yn tyfu rhywfaint o gnydau a byddai angen benthyg aradr a cheffyl neu ychen i droi ei dir. Roedd ganddo ddwy gaseg, a dichon y defnyddid un i fynd i’r dref, a’r llall, efallai, i gario nwyddau i’w gwerthu.\nMae’r rhestr eiddo yn dangos bod y tŷ wedi ei ehangu - clywir sôn am y ‘New House’ a’r ‘Old House’, ond eto mae’n amlwg mai dwy ran o’r un adeilad oeddynt. Roedd gan y tŷ tua 8 neu 9 o ystafelloedd, nifer barchus mewn oes pan fyddai’r werin yn byw mewn bythynnod un ystafell ond eto tipyn yn llai na phlastai’r mawrion megis teulu’r Faenol. Roedd rhywfaint o drefn y tŷ modern yn perthyn i’r Hendre. Cedwid ystafelloedd at ddibenion penodol, ac roedd y gwelyau i gyd i fyny’r grisiau - peth pur anarferol yn y dyddiau hynny. Gelwid y brif ystafell, a oedd yn y darn newydd, yn ‘Drawing Room’, ac yno yr oedd y dodrefn mwyaf arwyddocaol - byrddau, stolion a chadeiriau. Hon, mae’n debyg, oedd yr ystafell fusnes yn ogystal â’r ystafell lle estynnid croeso i bobl. Tybed ai oherwydd diffyg ystafell o’r fath y codwyd yr estyniad yn ystod y pum degau pan oedd Edmwnd ar ei fwyaf prysur fel ynad. Mae gweddill y dodrefn yn y tŷ yn ddigonol ond nid oedd fawr o foethusrwydd heblaw am welyau plu i bawb yn y teulu, cynfasau a napcynnau o liain ac ychydig o lestri piwter - a byddai unrhyw iwmon llewyrchus yn disgwyl medru ymgyrraedd at safon o’r fath. Nid oedd unrhyw eitemau yno a dystiai i fywyd moethus - roedd gan bron bob gŵr bonheddig ychydig o lestri neu lwyau arian; yn wir, roedd yn un o arwyddion diffiniol o statws, ond doedd dim byd o’r fath yn yr Hendre. Roedd Edmwnd Glynne wedi llwyddo i greu enw a statws iddo fo ei hun a rhoi rhywfaint o gyfle i’w blant ddilyn yn ôl ei draed, ond o ran pethau materol, roedd prynu’r Hendre a’i ehangu gymaint ag y llwyddodd i wneud mewn bywyd gweddol hir.\nParhaodd ei fab William i eistedd fel ynad a bu farw ym 1716. Yn 1704 codwyd ail fab Edmwnd, Thomas Glynne yn Glerc yr Heddwch, sef swyddog gweinyddol y llys chwarter. Mae hyn yn awgrymu ei fod wedi derbyn addysg ffurfiol glasurol er mwyn ymdopi â’r dogfennau cyfreithiol, yn ogystal â hyfforddiant yn y gyfraith. Roedd hyn yn gyfle i ennill ffioedd a manteisio ar gostau’r swydd, ond roedd yn arferol i’r glercyddiaeth gael ei rhoi i rywun parchus o dras ddilys ond un na fyddai’n medru, oherwydd ei lefel gymdeithasol, hawlio ei le ar y fainc. Am flynyddoedd wedi marwolaeth Edmwnd ac Elizabeth, parhaodd Thomas a’i wraig i fyw yn yr Hendre gyda’i frawd William oedd, mae’n ymddangos, heb briodi, nes i Thomas a’i deulu symud i Lwyngwalch, plasty bychan arall cyfagos. Bu farw Thomas ym 1710, gan adael dau blentyn, Edmwnd a aned ym 1691 ac Anne. Hyd yma nid oes dim wedi dod i’r golwg am hanes y ddau blentyn hyn ac erbyn 1772 os oedd yna ddisgynyddion i Edmwnd Glynne yn dal yn fyw, nid oeddent yn berchen ar, nac yn byw yn, yr Hendre, a oedd yn nwylo dynes o Gaernarfon. Yn ddiweddar, cefais awgrym gan fy nghyfaill Alister Williams y gallai William, mab hynaf Edmwnd, fod wedi gadael teulu ar ei ôl, er teulu y tu allan i briodas fyddai hynny. Ceir cofnod o’r gangen bosibl hon yn symud i Lwyn Piod, ger pentref y Groeslon heddiw, lle bu Rowland ap John ap William ap Edmwnd yn dilyn galwedigaeth fel gwehydd. Yr arferiad oedd i blant anghyfreithlon beidio ag arddel cyfenw’r tad, ond defnyddio’r ffurf batronymig. Cafodd fab Rowland ap John, Isaac, ei fedyddio ym 1740, ac yn y man, bu’r Isaac Rowlands hwn yn felinydd ym Melin Glynllifon. Os gwir yr honiad hwn, roedd yna or-or-ŵyr i Edmwnd yn was cyflog ar stad ei gyndadau.\nYr unig hanesydd i sôn llawer am Edmwnd Glynne oedd Gilbert Williams, ac felly, addas yw dwyn y sylwadau hyn i ben gyda’i ddisgrifiad o Edmwnd. “Er cymaint ei sêl dros Bresbyteriaeth ac er dyfned ei argyhoeddiad gwrth-frenhinol, gweinyddai gyfiawnder gyda llawer o drugaredd, a chaffai’r gair o fod yn ystyriol tuag at y tlawd a’r diamddiffyn.” Mae’r sylw yma’n rhy simplistaidd gen i, yng ngoleuni’r hyn sy’n hysbys am Edmwnd erbyn hyn. Roedd y ffordd gymedrol, bragmataidd yr addasodd ei hun i adferiad y frenhiniaeth ym 1660 yn gwneud i rywun amau dyfnder ei argyhoeddiad, er enghraifft. Ond cadwodd ei ben uwchben y dŵr pan oedd eraill yn suddo; ei oes aur, heb os, oedd gwasanaethu pan oedd gwir angen am rai y gallai’r Weriniaeth dan Cromwell ymddiried ynddynt, a’i lwyddiant oedd cynnal ei le yng nghymdeithas y sir hyd ddiwedd ei oes, er gwaethaf ei gychwyniad ansicr fel chweched mab y plas.\nWedi dod o "https://cof.uwchgwyrfai.cymru/index.php?title=Edmund_Glynn&oldid=1216"\nNewidiwyd y dudalen hon ddiwethaf ar 2 Ionawr 2018, am 19:45.


HAFAN > NEWYDDION DIWEDDARAF > archif newyddion > Rhagoriaeth y Dyfodol: y 'rhaid' ar gyfer colegau\nNi allai “Rhagoriaeth y Dyfodol”, cynhadledd flynyddol ColegauCymru ar 26 Mai yng Nghaerdydd, fod yn fwy amserol. Bydd prinder sgiliau, uno colegau, WorldSkills London 2011, dau adroddiad annibynnol ar addysg bellach yng Nghymru, a Chynulliad newydd gyda phwerau mwy yn gefndir i areithiau heriol a gweithdai fydd yn ennyn diddordeb. Bydd prif siaradwyr y gynhadledd yn cynnwys:\nMarion Plant OBE, Pennaeth North Warwickshire and Hinckley College; mae ei choleg wedi bod yn llwyddiannus iawn wrth fentora dysgwyr trwodd i gystadlaethau sgiliau rhyngwladol gan gynnwys WorldSkills Andrew Goodall, prif weithredwr Bwrdd GIG Aneurin Bevan, sydd wedi mynd trwy gyfnod o ailstrwythuro mawr gyda gwersi pwysig i’r sector colegau.\nDywedodd Dr John Graystone, Prif Weithredwr ColegauCymru: “Rwyf wrth fy modd gyda safon a statws y prif siaradwyr yng nghynhadledd ‘Rhagoriaeth y Dyfodol’. Mae colegau wedi ymrwymo i godi safonau’n barhaus ac i ymchwilio i ffyrdd newydd o fod yn fwy ymatebol i’r cymunedau maent yn eu gwasanaethu. Mae Llywodraeth Cynulliad Cymru wedi cydnabod bod colegau wedi rheoli cyfres o gyllidebau heriol a galwadau i weddnewid y sector addysg a hyfforddiant ôl-16 mewn modd effeithiol iawn. “Hyd yn hyn, popeth yn iawn. Ond nid yw’n dod i ben yma. Mae adroddiadau annibynnol a gomisiynwyd gan Lywodraeth Cynulliad Cymru wedi galw am hyd yn oed mwy o uno colegau, mwy fyth o gydweithrediadau gydag amrywiaeth fawr o bartneriaid, a model newydd o lywodraethu colegau.\n“Er mwyn eu dysgwyr a’u cymunedau lleol yn ogystal â’r economi ehangach, mae ‘rhagoriaeth y dyfodol’ yn elfen hanfodol i golegau. Mae’n rhaid i golegau gynllunio ar gyfer newid strwythurol mawr a chyflenwi sgiliau o ansawdd da sy’n gwneud pobl yn barod am swyddi mewn economi sy’n symud yn gyflym, a hynny i gannoedd ar filoedd o ddysgwyr o bob oed o 14 mlwydd i fyny ac ar bob lefel, o lythrennedd sylfaenol i raddau a chymwysterau proffesiynol.” Dywedodd Dr Graystone i gloi: “Rwy’n sicr y bydd siaradwyr y gynhadledd, ar y llwyfan ac yn y gweithdai, yn herio ac yn ysbrydoli. Disgwylir i’r trafodaethau a fydd yn dechrau yn y gynhadledd arwain at newidiadau gwirioneddol mewn colegau ac yn y cyrff sy’n bartneriaid iddynt.”\n1. Enw blaenorol ColegauCymru oedd fforwm. Elusen addysgol genedlaethol ydyw sy’n cynrychioli pob un o’r 21 o golegau a sefydliadau addysg bellach yng Nghymru. Ei chenhadaeth yw codi proffil addysg bellach gyda gwneuthurwyr penderfyniadau allweddol er mwyn gwella cyfleoedd i ddysgwyr yng Nghymru. I gael mwy o wybodaeth am GolegauCymru a’r colegau mae’n eu cynrychioli, ewch i www.colegaucymru.ac.uk neu www.collegeswales.ac.uk 2. Cynhelir y gynhadledd ar 26 Mai 2011 yng Ngwesty Hilton, Caerdydd. 3. Mae rhaglen y gynhadledd a ffurflen gofrestru ar gael o: http://www.colegaucymru.ac.uk/cy-GB/cynhadledd_flynyddol_2011-33.aspx ColegauCymru, Uned 7, Cae Gwyrdd, Greenmeadow Springs, Tongwynlais Caerdydd, CF15 7AB. E:helo@colegaucymru.ac.uk Ff: 029 2052 2500CollegesWales, Unit 7, Cae Gwyrdd, Greenmeadow Springs, Tongwynlais Cardiff, CF15 7AB. E:hello@collegeswales.ac.uk T: 029 2052 2500 Website designed by WiSS Ltd


Inscripción - Guías WoW | Guías WoW\nBydd ysgrifenyddion yn creu glyffau a fydd yn gwella neu'n newid y ffordd y mae rhai o'n galluoedd yn gweithio.\nCanllaw Cofrestru Zandalari a Kul tiras - 1 i 150\nPor Adrian Da Cuña yn ôl Mlynedd 3 .\nAloha! Yn y canllaw arysgrifio stribedi Zandalari a Kul hwn o 1 i 150 byddwn yn eich dysgu sut i gerdded y llwybr ...\nCofrestriad ym Mrwydr Azeroth\nPor Sofia Vigo yn ôl Mlynedd 3 .\nHelo bois. Heddiw, deuaf â rhywfaint o'r newyddion atoch am y proffesiwn Arysgrifio yn Battle for Azeroth. I gyd…\nCanllaw Cofrestru 1-800\nPor Adrian Da Cuña yn ôl Mlynedd 5 .\nAloha! Yn y Canllaw Cofrestru hwn o 1 i 800 byddwn yn eich dysgu sut i deithio'r ffordd hawsaf a chyflymaf i ...\nCanllaw Cofrestru Lleng\nPor Ignacio Pineiro yn ôl Mlynedd 5 .\nHei, da i bawb eto! Sibê ydw i a heddiw rydw i'n mynd i ddod ag un o broffesiynau'r ...\nCanllaw Cofrestru 1-700 Warlords of Draenor\nPor Het yn ôl Mlynedd 6 .\nCroeso i ganllaw cofrestru 1-700 GuideswoW, yn y canllaw canlynol gallwch ddod o hyd i'r ffordd i fynd i fyny o ...\nCanllaw Cofrestru 1-600\nPor Canllawiau waw yn ôl Mlynedd 9 .\nYma rydym yn dod â chanllaw i chi ar sut i uwchlwytho eich Proffesiwn Cofrestru yn y ffordd gyflymaf o lefel 1 i 600.\nMae arysgrif yn broffesiwn sy'n eich galluogi i grefftio glyffau yn bennaf ar gyfer dosbarthiadau World of Warcraft, er bod ganddyn nhw ychydig o bethau eraill sy'n werth eu gwneud.\nI ddringo'r proffesiwn hwn mae bron yn hanfodol ei ddefnyddio Llysieuaeth er os na, bydd yn rhaid i chi grwydro trwy'ch bagiau o aur a pharatoi i adael ffortiwn dda i'ch hun yn y Tŷ Arwerthiant.\nCanllaw Cofrestru 1-525\nPor Naini yn ôl Mlynedd 11 .\nMae Deathwing wedi dychwelyd ac mae popeth yn cael ei newid. Mae yna lawer o bethau newydd ... Ond yma rydyn ni'n dod â chanllaw i chi ar sut i uwchlwytho'ch Proffesiwn Cofrestru yn y ffordd gyflymaf o lefel 1 i 525.\nRinsiwch eich morter allan a pharatowch i wneud y gorau o'r planhigion sy'n poblogi Azeroth.\nCanllaw Cofrestru 450-525\nPor Potocs yn ôl Mlynedd 11 .\nBwriad y canllaw hwn yw dangos i chi'r ffordd hawsaf o fynd i fyny Lefel Cofrestru 450-525. Efallai nad ydych wedi uwchlwytho eto Cofrestru o 1 i 450, peidiwch ag anghofio ymweld â'n Canllaw cofrestru i gyrraedd y lefel uchaf cyn i Cataclysm ddechrau. Ar gyfer hyn, dim ond deunyddiau a gafwyd trwy lysieuaeth neu a brynir gan werthwyr y byddwn yn eu defnyddio. Rydym wedi ceisio defnyddio cyn lleied o ddeunyddiau â phosib.\nEr mwyn symud ymlaen wrth ymrestru, bydd angen unrhyw un o'r planhigion newydd a gyflwynwyd yn Cataclysm arnom. Dyma Flodyn Ash, Windvine, Veil of Azshara, Blodau'r Galon, Twilight Jasmine, a Whiptail. Trwy eu malu byddwn yn sicrhau Pigment Ashen neu, yn anaml, Llosgi llyswennod.\nGallwn ddechrau o lefel 425 gan wneud Blackfang Ink y byddwn yn ei ddefnyddio yn ddiweddarach yn ein proses.\nCanllaw Cofrestru 1 - 450\nLa Signup yn broffesiwn a gafodd ei gynnwys yn y gêm yn ehangiad Digofaint y Lich King. Mae arysgrifwyr yn creu Glyffau sy'n gwella sillafu neu allu unigol. Gall arysgrifwyr hefyd greu Vellums fel y gall swynwyr roi eu swyngyfareddau arnynt, roedd hyn yn golygu y gallai hudoliaethau gael eu masnachu mewn ocsiwn. Gallant hefyd gynhyrchu sgroliau.\nMae angen rhyw fath o inc ar bob rysáit ymrestru. Cyflawnir y rhain gyda sgil o'r enw MaluGyda defnydd fel Prospecting of jewellers, gyda'r gallu hwn byddwch yn gallu tynnu pigmentau o wahanol blanhigion, pigmentau yw deunydd crai inciau. Felly'r proffesiwn gorau i gyfuno â chofrestru yw Llysieuaeth (peidiwch ag anghofio ymweld â'r canllaw llysieuol).\nMae glyffau yn cael eu gwerthfawrogi'n fawr ac yn angenrheidiol ar gyfer offer da. Mae dau fath o Glyff: Aruchel a Mân. Bydd yr aruchel yn cael effeithiau wrth ymladd (ychwanegu difrod, gwella iachâd ...), tra bydd y mân glyffau yn rhoi gwelliant inni fel peidio â bod angen rhyw fath o gydran ar gyfer actifadu rhai galluoedd dosbarth-benodol.\nCanllaw i beidio â mynd ar goll.


mewn TechGyfreithiol , LLM - Prifysgol Abertawe\nLLM mewn TechCyfreithiol\nmewn TechGyfreithiol , LLM\nDiploma yn y Gyfraith i Raddedigion (GDL)\nLLM mewn Eiddo Deallusol ac Ymarfer Masnachol\nLLM mewn Cyfraith Fasnachol a Chyfraith Forol Ryngwladol\nLLM mewn Cyfraith Forol Ryngwladol\nLLM mewn Cyfraith Masnach Ryngwladol\nLLM mewn Ymarfer Cyfreithiol ac Uwch Ddrafftio\nDefnyddiwch wahanol dechnolegau i hwyluso ymarfer cyfreithiol ac ysgogi arloesed\nLLM 1 Year Llawn Amser\nMae'r LLM mewn TechCyfreithiol yn rhoi cyfle i chi chwarae rhan flaenllaw mewn maes sy'n tyfu'n gyflym, gan gyflwyno cyfleoedd gyrfa cyffrous i fanteisio ar bŵer technoleg yn y proffesiwn cyfreithiol.\nMae Deallusrwydd Artiffisial a thechnolegau cysylltiedig yn chwarae rhan gynyddol mewn ymarfer cyfreithiol. Bydd y rhaglen feistr arloesol a chyfoes hon yn sicrhau eich bod yn meddu ar y sgiliau i ddeall a chroesawu'r dechnoleg newydd hon, i arloesi ac i roi 'TechCyfreithiol' ar waith.\nByddwch yn ystyried sut y mae technolegau megis Deallusrwydd Artiffisial a Blockchain yn effeithio ar wasanaethau cyfreithiol. Byddwch hefyd yn cael y cyfle i weithio gyda systemau Deallusrwydd Artiffisial, i ddatblygu cymwysiadau a datrysiadau TechCyfreithiol, i ymgyfarwyddo â gweithio gyda Data Mawr, ac i ddeall yr heriau cyfreithiol a rheoleiddiol sy'n gysylltiedig â thechnoleg.\nPam TechCyfreithiol ym Mhrifysgol Abertawe?\nRhoddwyd sgôr gyffredinol o 90% i'r addysgu ar raglen LLM Prifysgol Abertawe (Postgraduate Taught Experience Survey 2018)\nMae 93% o'n myfyrwyr ar y cyfan yn fodlon ar eu cwrs (Postgraduate Taught Experience Survey 2018)\nEich profiad o DechCyfreithiol\nByddwch yn meithrin y wybodaeth a'r profiad i ddatblygu i fod yn gyfreithiwr neu'n ymarferydd gwasanaethau cyfreithiol yn y 21ain ganrif, sy'n gallu defnyddio gwahanol dechnolegau i hwyluso ymarfer cyfreithiol ac ysgogi arloesedd ym mhob rhan o'r proffesiwn.\nDarlithoedd gwadd gan ymarferwyr arbenigol mewn TechCyfreithiol;\nDysgu yn y gweithle drwy waith gwirfoddol a/neu leoliadau;\nCymryd rhan mewn prosiectau ymchwil ar y cyd â phartneriaid ymchwil;\nYmgysylltu â Chanolfan Arloesedd ac Entrepreneuriaeth yn y Gyfraith (CIEL) yr Ysgol.\nByddwch yn darganfod sut y caiff Deallusrwydd Artiffisial ei gymhwyso at y gyfraith a sut y caiff y gyfraith ei chymhwyso at Ddeallusrwydd Artiffisial.\nByddwch yn dysgu cysyniadau Deallusrwydd Artiffisial ac yn gweithio gydag adnoddau Deallusrwydd Artiffisial i ddatblygu eich datrysiadau TechCyfreithiol eich hun, gan feithrin profiad yn gweithio gyda Data Mawr a Bach, a chymhwyso eich gwybodaeth mewn ymarferion ymarferol.\nBydd y cwrs yn sicrhau eich bod yn meddu ar amrywiaeth o sgiliau a phrofiadau a fydd yn ategu eich gwybodaeth gyfreithiol ac yn rhoi cipolwg i chi o'r ffordd y gellir cysylltu ffordd o feddwl gyfrifiadurol â phrosesau cyfreithiol.\nCyfleoedd cyflogaeth TechCyfreithiol\nMae graddedigion yr LLM mewn TechCyfreithiol mewn sefyllfa dda i fanteisio ar gyfleoedd ysgogol a gwerthfawr. Gallech weithio mewn swydd draddodiadol neu arbenigol yn y dyfodol, megis:\nGwyddonydd data cyfreithiol\nRheolwr prosiect cyfreithiol\nRheolwr risg cyfreithiol\nByddwch yn astudio modiwlau gofynnol a dewisol gan ymdrin â dau faes pwnc cyffredinol:\nSut y caiff Deallusrwydd Artiffisial ei gymhwyso at y gyfraith (e.e. cyflwyniad i'r ddamcaniaeth, technegau ac adnoddau)\nSut y caiff y gyfraith ei chymhwyso at Ddeallusrwydd Artiffisial (e.e. effeithiau cyfreithiol, rheoliadol a moesegol awtomeiddio a mynediad at wybodaeth).\nCSLM81 Period September-January 20 Computational Thinking\nLAAM19 Period September-January 20 Artificial Intelligence and Law\nLAAM20 Period September-January 20 Rights and accountability: technology and law\nLAAM22 Period January-June 20 Blockchain and the Law\nLAAM24 Period January-June 20 Digital Intellectual Property and LegalTech\nLAAM26 Period January-June 20 LegalTech Entrepreneurship\nNODER :Select one of the following optional 60 credit modules to undertake in part two.\nLAAD00 YR 60 Dissertation\nLAAD01 YR 60 LegalTech Project\nOs ydych yn frwd ynghylch technoleg gyfreithiol, rydym am glywed gennych!\nMae'r cwrs wedi'i anelu at raddedigion y gyfraith ac ymarferwyr sy'n gweithio ar bob lefel o'r proffesiwn cyfreithiol. Ni ddisgwylir i fyfyrwyr ar y rhaglen hon feddu ar brofiad blaenorol o waith codio neu weithio gyda thechnoleg.\nRydym yn croesawu ceisiadau gan ddarpar fyfyrwyr o bob cwr o'r byd. Yn ddelfrydol, bydd gennych radd 2:1 yn y gyfraith neu gwyddoniaeth gyfrifiadurol, er y byddwn yn ystyried ymgeiswyr â gradd 2:2 yn seiliedig ar eu perfformiad cyffredinol a'u perfformiad mewn modiwlau unigol. Caiff ymgeiswyr â phrofiad perthnasol hefyd eu hannog yn gryf i wneud cais.\nByddwch yn meithrin amrywiaeth o sgiliau a phrofiadau a fydd yn ategu eich gwybodaeth gyfreithiol ac yn eich paratoi i arloesi ym maes ymarfer cyfreithiol. Byddwch yn dod i ddeall sut y gellir cysylltu ffordd o feddwl gyfrifiadurol â phrosesau cyfreithiol a byddwch yn deall sut i ddefnyddio gwahanol dechnolegau i hwyluso ymarfer cyfreithiol.\nCaiff y rhaglen ei haddysgu dros gyfnod o flwyddyn yn llawn amser, gan ddefnyddio cyfuniad o fodiwlau craidd a modiwlau dewisol, a byddwch yn meithrin amrywiaeth o sgiliau mewn amgylchedd cefnogol. Caiff y rhaglen ei rhannu'n ddau faes pwnc cyffredinol:\nSut y caiff y gyfraith ei chymhwyso at Ddeallusrwydd Artiffisial (e.e. effeithiau cyfreithiol, rheoliadol a moesegol awtomeiddio a mynediad at wybodaeth)\nDrwy gydol eich astudiaethau, byddwch hefyd yn cael y cyfle i gymryd rhan mewn nifer o weithgareddau allgyrsiol er mwyn gwella eich dealltwriaeth o DechCyfreithiol.\nLLM Llawn Amser £ 8,000 £ 15,400\nMae ein graddedigion yn dod o hyd i swyddi mewn amrywiaeth eang o yrfaoedd, gan gynnwys y canlynol:\nCyfreithiwr, Peiriannydd Cyfreithiol, Rheolwr Prosiect Cyfreithiol, Gwyddonydd Data Cyfreithiol, Rheolwr Risg Cyfreithiol, Technolegydd Cyfreithiol.\nCeir rhagor o wybodaeth ar ein gwe-dudalen cyflogadwyedd.\nStefano Barazza (Cyfarwyddwr y Rhaglen)


Tro pedol ar fudd-dal treth cyngor - BBC Cymru Fyw\nDywedodd Carl Sargeant AC y byddai'r arian yn dod o gronfa wrth gefn a chyllidebau adrannol\nMae Llywodraeth Cymru wedi dweud eu bod wedi llwyddo i ddod o hyd i arian i lenwi'r bwlch ar gyfer budd-daliadau treth cyngor er eu bod wedi dweud yn wreiddiol nad oedd arian ar gael.\nCyhoeddodd y Gweinidog Llywodraeth Leol, Carl Sargeant, y byddai Llywodraeth Cymru yn cyfrannu £22 miliwn wedi'r cwbl er i Aelodau'r Cynulliad gael eu galw yn ôl o'u gwyliau Nadolig i bleidleisio ar y mater.\nMae'r tro pedol yn golygu na fydd cannoedd o filoedd o bobl ar eu colled.\nRoedd llywodraeth y DU wedi trosglwyddo cyfrifoldeb am fudd-dal treth cyngor i Fae Caerdydd ond wedi rhoi 90% o'r cyllid angenrheidiol.\nYr un oedd y sefyllfa ar draws Prydain ond bod Senedd yr Alban a nifer o gynghorau Lloegr eisoes wedi cyflwyno rhaglenni i dalu'r gwahaniaeth.\nMae Mr Sargeant wedi dweud bod yr arian yn dod o gronfa wrth gefn y llywodraeth ynghyd â chyllidebau adrannol.\n"Yn dilyn y newidiadau i'r system les a gyflwynwyd gan Lywodraeth y DU, oedd yn cynnwys gostyngiad o 10% mewn cyllid ar gyfer cymorth y dreth gyngor, byddai'r cynllun a gyhoeddais ym mis Rhagfyr wedi golygu llai o incwm i'r bobl sy'n gallu fforddio hynny leiaf.\n"Roedd hyn yn destun pryder mawr i mi ac aelodau eraill y Cabinet.\n"Ers mis Rhagfyr mae effaith holl newidiadau Llywodraeth y DU i'r budd-daliadau lles wedi dechrau dod yn fwy amlwg.\n"Fel Llywodraeth gyfrifol, rydym wedi cadw elfen o'n cronfeydd wrth gefn yn ôl rhag ofn inni orfod wynebu pwysau annisgwyl fel tywydd eithafol, clefydau pandemig neu argyfyngau eraill yn ystod y gaeaf.\n"Wrth i'r pwysau hyn fynd heibio, fodd bynnag, ac wrth inni dynnu at derfyn y flwyddyn ariannol, gallwn fod yn dawel ein meddwl wrth ddefnyddio rhywfaint o'r arian yma i roi cymorth ychwanegol i bobl sy'n gymwys i hawlio budd-dal y dreth gyngor."\nRoedd y gwrthbleidiau yn croesawu'r tro pedol ond yn feirniadol iawn o Lywodraeth Cymru. Dywedodd Peter Black, llefarydd y Democratiaid Rhyddfrydol ar Lywodraeth Leol a Chyllid: "Yn sicr, mae hwn yn newyddion i'w groesawu ond fe allai Llywodraeth Cymru fod wedi osgoi'r ansicrwydd a'r llanast a grëwyd cyn y Nadolig pe baen nhw wedi gweithredu'n gynt.\n"Roedd Aelodau Cynulliad wedi'u syfrdanu bod Llywodraeth Cymru wedi aros tan y funud olaf, ac wedi gwrthod talu'r arian ychwanegol wrth i'r Alban a llawer o gynghorau Lloegr gyflwyno cynlluniau mewn digon o amser.\n"Blerwch llwyr yw hyn gan Lywodraeth Lafur Cymru."\nYchwanegodd arweinydd Plaid Cymru, Leanne Wood AC: "Mae'r tro pedol hwn gan y llywodraeth yn fuddugoliaeth i bawb a ymunodd gyda Phlaid Cymru i ymgyrchu yn erbyn y toriadau i fudd-daliadau treth cyngor.\n"Galwodd Rhodri Glyn Thomas, llefarydd Plaid Cymru ar y materion hyn, am weithredu yn gyntaf yn ôl ym mis Ebrill llynedd ac mae'n anhygoel, a dweud y gwir, fod y llywodraeth wedi gwrthod gwrando ar ein galwadau tan nawr.\n"Bu'n amser pryderus iawn i bobl ledled Cymru fu'n wynebu posibilrwydd o doriad yng nghyllideb eu cartrefi.\n"Rydyn ni'n croesawu felly fod y llywodraeth o'r diwedd wedi penderfynu mabwysiadu ein polisi o dalu am y bwlch - er ei bod yn siomedig ei bod wedi cymryd cyhyd i ateb ein galwad."\nAr ran y Ceidwadwyr, dywedodd eu llefarydd nhw ar Lywodraeth Leol, Janet Finch-Saunders AC:\n"Fe geisiodd gweinidogion Llafur wthio'r rheolau yma heb graffu digonol, ac yna bu'n rhaid iddyn nhw fynd yn ôl i'r dechrau.\n"Dyna sy'n digwydd wrth geisio creu polisïau ar fympwy. Bu'n rhaid ailymgynnull y Cynulliad ym mis Rhagfyr i basio'r rheolau, ond yna mis yn ddiweddarach mae'r Gweinidog am ail-ddrafftio'r cynlluniau.\n"Mae'n embaras bod Llafur mor ara' deg yn y mater yma, ac mae'r symudiad yma yn dystiolaeth bellach o'u camreoli cefnogaeth Treth Cyngor o'r dechrau."


arferiad ansawdd oem / odm wedi'i wneud m16 1.5 bollt ar gyfer nissan - Winrock\nHafan » Cynhyrchion » Clymwr Custom » arferiad ansawdd oem / odm wedi'i wneud m16 1.5 bollt ar gyfer nissan\nMAINT BOLT WHEEL NUT\nNa. M. L. SW H. SW H.\nCaledwch Rockwell 35 ° - 38 °\nCryfder tynnol 1160N / mm2\nGradd / Deunydd 10.9-ASTM5140 (40Cr)\nTriniaeth Arwyneb Galfanedig\nDimensiwn Bollt: 11/8 “-9 7/8” -11x164\nCnau: SW41 H46mm\nCnau: SW35 H23mm\nMaint Carton (L * W * H) 42cm X 24cm X 14cm\nMeintiau Pacio 5pcs / blwch; 10 blwch / Ctn; 50pcs / Ctn\nCynhwysydd 20GP 48000 pcs\nMae gennym offer arolygu datblygedig sy'n helpu i warantu'r union faint a'r ansawdd gorau. Mae'r peiriannau profi hynny yn fwy na 10 math, fel prawf caledwch Rockwell, Cryfder tynnol 10 tunnell, Prawf chwistrellu halen, microsgop Meteograffeg, ac ati.\nRydym wedi pasio ardystiad ISO / TS16949: 2009 yn 2012 ac mae'r nod masnach “BAOSTEP” yn enwog mewn sawl gwlad. Hyd yn hyn rydym wedi bod â 33 o batentau cenedlaethol fel Invention Patent 3; Patent Model Cyfleustodau 20 a Phatent Dylunio Diwydiannol 10.\nMae ein cynnyrch wedi cael ei werthu i Dde America, Dwyrain Ewrop, y Dwyrain Canol, De-ddwyrain Asia a rhanbarthau eraill, ac mae cwsmeriaid domestig a thramor wedi ffafrio ac yn ymddiried ynddynt. Yn dod o hyd i 65 o wledydd ac ardal\nCYFRIFOL (OEM / ODM)\nMae gennym ein ffatri a'n dylunwyr ein hunain. Derbyn cwsmeriaid OEM / ODM, mae croeso i chi gydweithredu â ni. QC caeth cyn ei anfon i sicrhau bod pob cynnyrch a gewch yn berffaith.BAOSTEP Oem / Odm Quality Custom Made M16 1.5 Bolt For Nissan\nYstyried gwasanaeth derbyn cwsmeriaid\n1. Ar gyfer cwsmeriaid yn ymweld, rydym yn darparu gwasanaeth codi lleol am ddim yn ninas Guangzhou.\n2. Gyda staff arbennig a chyfrifol i gynnig a datrys problemau cwsmeriaid yn y modd cyflymaf.\n3. Mae uwch arweinydd yn bresennol yn y dderbynfa i warantu ymddiriedaeth a boddhad cwsmeriaid.\nC1 Pam ein dewis ni?\na.Mae mwy na 10 mlynedd o dîm proffesiynol mewn diwydiant clymwr ceir.\nb.Gwerth am arian, o ansawdd uchel a phris cystadleuol.\nd.Baostep-brand cryf, danfoniadau mewn dros 60 o wledydd\nC2 Beth yw eich gwarant clymwr ceir?\nCydymffurfio'n gaeth â systemau rheoli ansawdd ISO9001 / TS16949. Os oes gennych unrhyw broblemau o ran ansawdd, byddwn yn cynnig ad-daliad neu amnewidiad i chi.\nC3 Sawl swm am becynnu ar gyfer pob eitem?\nHeb gyfyngiad maint ar gyfer nwyddau rhestr eiddo; mwy na 3000pcs / eitem ar gyfer archeb addasu.\nC4 Pa mor hir yw'r dyddiad dosbarthu?\nAr gyfer nwyddau rhestr eiddo, byddwn yn danfon o fewn 2 ddiwrnod gwaith. Ar gyfer archeb addasu, 30-60days.\nC5 Beth yw'r gwahaniaeth technoleg rhwng “bollt olwyn Baostep” i “Bollt olwyn cyffredin”?\nSafon: ISO / GB / DIN / ANSI / JIS / BS\nArdystiad: ISO9001: 2008 / TS16949: 2009\nQiality / Gradd: 10.9 / 12.9\nDeunydd: ASTM5140 (40Cr) / ML40Cr / 435Cromo / SCM435\nCryfder tynnol: 1160N / mm2 ~ 1340N / mm2\nTriniaeth Arwyneb: Ffosffad / Galfanedig / Ocsid Du / Dacromet\nSafon Cynnyrch: ISO / GB / DIN / ANSI / JIS / BS\nPacio: Carton allforio niwtral a Pallet\nMantais: Cynhyrchwch yn llym yn ôl llun (neu fel eich ceisiadau)\nTestun: Nissan TK20 Ffer modurol cefn\naloi a 286 uns s66286 1.4980 caewyr ansafonol


CYDGYNHYRCHIAD THEATR MWLDAN A TWENTYTWO PROMOTIONS\nMewn cydweithrediad â Résonances a Music PEI\nMae'n ddrwg gennym eich hysbysu bod y dyddiad ar gyfer Catrin Finch, Seckou Keita a Vishten yn MOMA Machynlleth ar 11 Mai wedi'i ganslo, ac yn lle hynny bydd sioe lawn 2 x 45 munud gan Catrin Finch a Seckou Keita YN UNIG ar ddydd Sadwrn 12 Mehefin 2021.\nByddwn yn trosglwyddo'ch archeb yn awtomatig i'r dyddiad newydd (byddwch hefyd yn cadw'r un seddi a ddyrannwyd i chi yn wreiddiol), felly nid oes angen i chi wneud unrhyw beth arall. Bydd eich tocynnau presennol yn dal i fod yn ddilys ar gyfer y dyddiad newydd*.\nYm mis Medi 2019, teithiodd Catrin Finch a Seckou Keita i Ynys y Tywysog Edward ar arfordir dwyreiniol morwrol Canada i gwrdd a chydweithio â Vishtèn , triawd aml-offerynnol grymus a chynrychiolwyr traddodiad cerddorol unigryw Acadia ledled y byd. Yn 2020, daw'r cydweithrediad hwnnw i'r DU mewn taith untro sy'n cynnwys setiau gan y ddau artist ynghyd â set arbennig iawn sy'n cynnwys deunydd newydd gan Catrin, Seckou a Vishtèn gyda'i gilydd.\nMae Vishtèn yn cynnwys yr efeilliaid Emmanuelle a Pastelle LeBlanc, o Ynys y Tywysog Edward, a Pascal Miousse - un o ddisgynyddion uniongyrchol y teuluoedd trefedigaethol cyntaf i fyw yn yr Ynysoedd Magdalene anghysbell, Quebec. Mae harmonïau tynn, taro haenog gyda’r traed a chyfuniad nodweddiadol cymhellol o ffidil, gitâr, acordion, chwibanau, piano, bodhrán a styrmant yn creu sain eang sy'n herio’n fuddugoliaethus baramedrau'r triawd hwn, y mae eu celfyddyd yn edrych i’r dyfodol gymaint ag y mae'n edrych i’r gorffennol.\nMae'r ddeuawd gwobrwyedig, y delynores Gymreig Catrin Finch a’r pencampwr kora o Senegal Seckou Keita wedi adeiladu enw da byd-eang aruthrol ers i'w partneriaeth ddechrau yn 2013. Fe wnaethant gyflwyno ail albwm buddugoliaethus gyda SOAR yn 2018, gan siartio tir cyffredin ysbrydoledig rhwng traddodiadau oedd yn ymddangos yn wahanol. Mae eu synergedd meddwol, byrfyfyr yn aml yn cyfleu cyfarfod hudol o brydiau a doniau o fewn tirwedd gerddorol heb ffiniau.\n7:30pm - Dydd Sadwrn, 12 Mehefin Archebu


Glanhau Ffosydd a Chasglu Sbwriel Cymunedol Heol Las, 9fed o Dachwedd — Living Levels Welsh\nGlanhau Ffosydd a Chasglu Sbwriel Cymunedol Heol Las, 9fed o Dachwedd\nEr gwaethaf ei bwysigrwydd fel tirlun hanesyddol, yn anffodus mae'r Gwastadeddau wedi dioddef tipio anghyfreithlon ers blynyddoedd lawer ac mae'n achosi pryder mawr i’r trigolion lleol.\nOherwydd y pryderon, ac fel rhan o'r prosiect O Fannau Du i Fannau Disglair y Lefelau Byw, mae'r partneriaid yn trefnu i lanhau’r rhewynau ar yr 8fed o Dachwedd ar Heol Las a chasglu sbwriel cymunedol ar ddydd Gwener y 9fed o Dachwedd o 09:30yb - 11.45yb. Ar yr 8fed o Dachwedd, bydd timau arbenigol o CNC yn symud eitemau mawr a gwastraff peryglus oddi yno, ac ar y 9fed bydd gwirfoddolwr cymunedol yn helpu i godi'r eitemau llai ar hyd y lôn gyda chymorth oddi wrth Cadwch Gymru'n Daclus. Bydd y gwastraff yn cael ei waredu gan Gyngor Dinas Casnewydd.\nYn ogystal â’r digwyddiad i gasglu sbwriel cymunedol, bydd y prosiect O Fannau Du i Fannau Disglair yn gosod arwyddion ‘Dim Tipio’, yn gwneud mwy o ddefnydd o gamerâu a chynyddu gorfodaeth yn yr ardal. Bydd CNC yn arsylwi effeithiau’r mesuriadau.\nRydym angen cadw golwg ar y niferoedd ar y diwrnod, felly os hoffech gymryd rhan neu am ragor o wybodaeth, cysylltwch â’r Prif Drefnydd, Jayne Carter ar Jayne.Carter@cyfoethnaturiolcymru.gov.uk\nBydd y canlyniadau i’w gweld ar ein cyfryngau cymdeithasol a’r wefan!\nMae tair menter yn y prosiect O Fannau Du i Fannau Disglair y Lefelau Byw a fydd yn ceisio mynd i'r afael â'r mater trwy amrywiaeth o gamau gorfodi a chodi ymwybyddiaeth. Mae Pam Jordan, Swyddog Gorfodaeth Tipio Anghyfreithlon o CNC, wedi bod yn casglu gwybodaeth ar yr ardaloedd sy’n cael eu heffeithio fwyaf dros y misoedd diwethaf, sy'n dangos mai Heol Las yw un o'r mannau gwaethaf. Ymhlith y mathau o wastraff tipio mae: gwastraff cartref a busnes, asbestos (peryglus), gwastraff a gynhyrchir o dyfu canabis a hyd yn oed anifeiliaid marw. Mae rhywfaint o'r gwastraff tipio wedi achosi peryglon i ddefnyddwyr ffyrdd trwy greu rhwystr ar y ffordd a difrodi teiars. Mae gwastraff hefyd wedi ei ddarganfod yn y ffosydd, gan achosi perygl llifogydd a llygredd - sy'n peryglu'r amrywiaeth helaeth o anifeiliaid di-asgwrn-cefn, planhigion dyfrol a bywyd gwyllt pwysig eraill. Mae'r digwyddiad cymunedol hwn yn un o nifer o ymyriadau a fydd yn cael eu treialu dros y tair blynedd nesaf. Erbyn diwedd y prosiect, rydym yn gobeithio cyflawni lleihad parhaol mewn achlysuron o dipio anghyfreithlon ar Wastadeddau Gwent.\nNewer PostCamau gorfodi i gynyddu yn erbyn tipio anghyfreithlon yn dilyn casglu sbwriel cymunedol ar Heol Las!\nOlder PostEr mawr syndod, fe ddaeth 1,032 o ymwelwyr i ‘ddatgloi' hanes Gwastadeddau Gwent yn ein diwrnod Hanes blaenllaw y mis diwethaf!


CYMRYD Y CLOD gan Brian Radcliffe Addas ar gyfer yr Ysgol Gyfan\nNod Caiff y myfyrwyr eu hannog i ystyried mân gymeriadau stori’r Nadolig, a meddwl am sut y mae neges y Nadolig yn effeithio ar bob un ohonom.\nParatoad a deunyddiau Does dim angen paratoi ar gyfer y gwasanaeth yma, dim ond ymgyfarwyddo â’r cynnwys. Gwasanaeth Dychmygwch mai chi yw cyfarwyddwr ffilm deledu sy’n ymwneud â stori´r Nadolig. Pa gymeriadau fyddech chi’n eu dewis i actio’r prif rannau? Gofynnwch am awgrymiadau: y cymeriadau amlwg fyddai Mair, Joseff, y bugeiliaid, y doethion, Herod, gwr y llety, etc.\nYdyn ni wedi cofio am bob cymeriad sy’n cyfrif? Ys gwn i?\nMae’r Fonesig Judi Dench yn un o actorion benywaidd mwyaf enwog Prydain. Efallai eich bod chi’n fwyaf cyfarwydd â hi fel M yn y ffilmiau James Bond diweddaraf. Mewn erthygl i gylchgrawn, mynegodd ei phryder ynglyn â datblygiad diweddar mewn darlledu dramâu teledu. Roedd yn disgrifio’r modd y mae’r glodrestr (credits) - hynny yw, rhestr o enwau’r actorion, yr ysgrifenwyr, y cyfarwyddwyr a’r technegwyr wnaeth lunio’r ddrama - yn aml yn anodd ei darllen oherwydd yr arfer y dyddiau hyn i symud, ar ôl eiliad neu ddwy, o’r sgrin lawn i sgrin ranedig, er mwyn hysbysu’r bennod nesaf, neu’r rhaglen sydd i ddilyn. Pa enwau sy’n dod gyntaf, ac sy’n cael eu gweld ar y sgrin lawn? Yn amlwg, enwau’r sêr, yn cynnwys ei henw hi ei hun. Weithiau, fe welir enw’r cyfarwyddwr hefyd, os yw ef neu hi´n ddigon pwysig. Pa enwau sydd yn ymddangos tuag at ddiwedd y rhestr ac sydd yn anodd eu darllen? Enwau’r technegwyr, yr ymchwilwyr, y rhedwyr, y rheolwyr safle, criw coluro ac adeiladwyr y set, ac ati. Eto i gyd, mae eu cyfraniad nhw yr un mor bwysig â chyfraniad y sêr. Ni ellir fod wedi gwneud dim heb eu sgiliau, eu hamser a’u hymdrech nhw.\nGadewch i ni fynd yn ôl at stori’r Nadolig. Yn naturiol ddigon mae’r ffocws ar y prif gymeriadau sy’n portreadu dyfodiad Duw fel dyn ym mherson Iesu Grist. Mae Mair a Joseff yn ganolog fel rhieni. Mae’r bugeiliaid a’r doethion yn taflu goleuni ar natur ryfeddol y baban newydd-anedig. Herod yw’r drwg yn y caws. Ond beth am y rhai hynny oedd yn y cefndir? Oedd gan wr y llety wraig, ac a oedd hi yn bresennol ar adeg y geni?\nA oedd gan y doethion fachgen a oedd yn edrych ar ôl eu camelod? Tybed a gafodd hwnnw rhyw gipolwg sydyn ar y doethion yn cyflwyno’r anrhegion i Iesu, heb iddyn nhw wybod? Dychmygwch yr olygfa am funud. Fe fyddai yno hefyd wrth gwrs ymwelwyr eraill â Bethlehem, yr holl bobl eraill a gafodd eu galw i fod yn rhan o’r cyfrifiad Rhufeinig. Tybed gawson nhw sgwrs efo Joseff a Mair ar eu ffordd?\nA oedd y llety’n llawn o bobl fel y rhain, rhai efallai a oedd yn hapus ar ôl cael gorffwys a chael diferyn neu ddau o win wedyn? Beth am y siopwyr, yn brysur yn gneud ceiniog neu ddwy o elw ar draul y torfeydd o ymwelwyr a oedd wedi dod i’r ddinas?\nDychmygwch y milwyr Rhufeinig ar ddyletswydd, a dychmygwch filwyr y brenin Herod ymhellach ymlaen yn cael y dasg o lofruddio pob bachgen bach o dan flwydd oed yn y dref ar orchymyn y brenin. Wnaethon nhw glywed côr yr angylion yn canu, neu weld y seren yn sefyll uwchben y preseb? A wnaeth cri'r baban bach newydd-anedig ddeffro’r cymdogion? Allai digwyddiad mor bwysig byth fod wedi digwydd heb i hynny gael effaith ar fwy nag un o sêr y sioe. Dydyn nhw ddim ymhlith y rhai blaenllaw yn y glodrestr, ond tybed pa ran wnaethon nhw ei chwarae yn y ddrama?\nAmser i feddwl Beth amdanom ni? Mae Cristnogion yn credu bod y Nadolig yn gwneud gwahaniaeth i’r byd. Mae’n ymwneud â Duw yn dod i’r byd ym mherson Iesu. Daeth i’r byd, nid yn unig ar gyfer yr ymgeiswyr amlwg: y ficeriaid a’r offeiriaid a’r gweinidogion, y bobl sy’n mynd i’r eglwysi a’r capeli, ac ati. Mae Cristnogion yn credu bod y gwir fod Duw wedi dod i’r byd yr ydym i gyd yn byw ynddo, a’i fod yn byw yma gyda ni, ochr yn ochr â ni. Mae’n byw ochr yn ochr â’r rhai sy’n credu ynddo ac mae’n byw ochr yn ochr hefyd â’r rhai sydd ddim hyd yn hyn yn credu ynddo. Mae’n byw ochr yn ochr â’r rhai hynny sy’n cael y clod a’r rhai hynny y mae eu henwau’n ymddangos yn fach ar y glodrestr.\nMae neges y Nadolig ar gyfer pawb ohonom.\nTreuliwch funud yn ystyried y pethau canlynol. Efallai yr hoffech eu troi yn weddi:\nByddwch yn ddiolchgar am y Nadolig a’r cyfan yr ydych yn ei fwynhau yn ystod yr adeg hon o’r flwyddyn.\nByddwch yn edifeiriol am anghofio weithiau am y stori sydd yng nghanol y dathliadau Cristnogol.\nLluniwch gynllun i weithredu ar rai o’r materion sydd wedi amlygu eu hunain yn y gwasanaeth heddiw. Efallai y gallech chi gael gafael ar Feibl a darllen y fersiynau o stori’r Nadolig ynddo, fesul un.\nDarllenwch yn ofalus ac yn ystyriol. Meddyliwch eich bod chi yno. Emyn neu Gerddoriaeth Fe allech chi wrando ar y gân ‘What if God was one of us’ gan Joan Osborne (ar gael ar YouTube).


Anffyddiaeth: Yr hawl i farw\nYr hawl i farw\nFe wyliais Terry Pratchett: Choosing to Die heno. Mae Pratchett (awdur y gyfres Discworld) yn dioddef o glefyd Alzheimer's ers dros tair blynedd. Mae meddwl am y dyfodol, a datblygiad creulon yr afiechyd hwnnw, yn ei ddychryn, ac mae wedi bod yn ystyried yn ddwys y posibilrwydd o gael marw cyn i bethau fynd yn annioddefol. Roedd y rhaglen yn deimladol uffernol: mae Pratchett yn archwilio'r pwnc (sy'n ddadleuol a dweud y lleiaf) trwy gwrdd â phobl sy'n dioddef yn enbyd ac sy'n ystyried sbarduno'u marwolaeth cyn iddynt waethygu ymhellach. Mae dau o'r bobl y mae'n cwrdd â hwy yn gwneud hynny. Yn wir, mae'n teithio gydag un o'r dynion, Peter Smedley, sy'n dioddef o glefyd motor neuron, i'r Swistir lle mae hwnnw'n gofyn am help gan y grŵp Dignitas i'w helpu i farw. Mae Dignitas wedi cynorthwyo dros 160 o Brydeinwyr i farw ers 1998. Ar ddiwedd y rhaglen, mae Peter yn cael ei ddymuniad ac mae'n cyflawni hunan-laddiad trwy yfed cwpan o wenwyn. Mae'n marw ym mreichiau ei wraig, a'r camerâu'n rowlio. Dirdynnol iawn.\nMae'r hawl i gael marw yn amlwg ac angenrheidiol. Mae'n anhygoel a chwbl wrthun i mi bod cynifer o bobl yn mynnu gwrthod yr hawl i eraill gael rheolaeth dros eu marwolaeth eu hunain, yn enwedig pan maent mewn poen a/neu anghysur annioddefol. Afraid dweud, wrth gwrs, mai crefydd sydd wrth wraidd y gwrthwynebiad fel arfer (o feddwl bod Cristnogion yn haeru mai eu duw yw craidd ein moesoldeb, mae'n drawiadol bod Cristnogaeth ar ochr anghywir dadleuon moesol mor fynych). Mae'n debyg bod eu duw mor greulon, nid yn unig y mae'n creu pobl er mwyn rhoi afiechydon erchyll iddyn nhw, ond mae hefyd yn mynnu eu caethiwo yn eu cyrff gan wrthod ffordd allan iddyn nhw o'u trallod. Yn ôl dadl y gwrthwynebwyr crefyddol, dylai'r trueuniaid yma barhau'n wystlon a dioddef yn eu poen hyd y diwedd un, yn druenus a'n ddiymadferth.\nEfallai i chi sylwi bod dolen i'r blog ardderchog Choice In Dying ar dde'r dudalen hon. Mae'r awdur, Eric MacDonald, o Ganada ac yn ysgrifennu er teyrnged i'w ddiweddar wraig hoff. Bu hi farw yn ei freichiau yng nghlinig Dignitas yn 2007. Dw i'n ei chael yn amhosibl dychmygu darllen y blog yna a pheidio gwerthfawrogi pa mor sylfaenol a hanfodol ydi'r hawl i beidio gorfod dioddef.\nDw i'n bwriadu trafod hyn ymhellach yfory. Ond am y tro, gwyliwch y rhaglen (mae ar-lein tan 20 Mehefin) a darllenwch flog Mr MacDonald.\nneges gan Dylan at 11:07 pm\nAlwyn ap Huw 14/6/11 3:55 am\nwrth gwrs, mai crefydd sydd wrth wraidd y gwrthwynebiad fel arfer\nYdy'r gosodiad yma yn hollol gywir?\nRwy'n fodlon derbyn bod yna rhai crefyddwyr yn wrthwynebus i fudiadau megis Dignitas, a bod hunanladdiad yn cael ei gyfrif gan rhai crefyddwyr o dan ambell i amgylchiad yn bechod.\nDydy'r gwrthwynebiad i hunanladdiad ddim yn holl fydol nac yn berthnasol i bob crefydd, wrth gwrs.\nMae'r grefydd Shinto yn mawrygu'r un sy'n syrthio ar ei gleddyf trwy harakiri, yn hytrach na dderbyn y siom o barhau i fyw dan ormes cywilydd ac mae hunan fomwyr Mwslimaidd yn credu bod eu hunanladdiad am gael ei wobrwyo yn y nefoedd. Hyd yn oed yn y ffydd Gristionogol, mae'r ffin rhwng hunanladdiad a derbyn merthyrdod yn ddiwrthwynebiad yn un denau ar y diawl weithiau.\nA'i chrefydd neu gyfalafiaeth sydd yn arwain y frwydr i barhau bywyd i'r eithaf ar bob cost?\nPe bai'r meddyg yn dweud wrthyf yfory bod gennyf salwch bydd yn arwain at fy marwolaeth ym mhen tri mis, ond os derbyniaf driniaeth ddrudfawr mae modd fy nghadw yn fyw am 12 mis, pechod hunanoldeb byddai wrth wraidd derbyn y driniaeth, nid ffydd Gristionogol. Pwysau gwbl anghrefyddol sydd yn gwneud i bobl dewis ddiwrnod neu ddau o fywyd ychwanegol yn hytrach na derbyn bod eu bywydau daearol ar fin dod i ben!\nFel nifer o bobl o dan 60 oed yr wyf yn fyw heddiw oherwydd technoleg feddygol a'r Gwasanaeth Iechyd, heb y fath dechnoleg a'r fath wasanaeth byddwn wedi marw yn fy ieuenctid o'r clefydau a'r anableddau yr wyf yn byw efo nhw bellach! Pan fo'r dechnoleg yna'n mynd yn orthrwm rwy'n gweld dim sy'n anghristionogol o ddefnyddio'r un dechnoleg i esmwytho fy nghyflwyno i dragwyddoldeb.\nRwy'n Gristion sy'n cefnogi'r hawl i farw gyda pharch, mae yna Gristionogion eraill sydd yn anghytuno a fi. Yr wyt ti'n anffyddiwr sy'n cefnogi'r hawl i farw efo parch, mae yna anffyddwyr eraill sydd yn anghytuno a thi ac yn gwneud eu miliynau allan o'u hanghytundeb.\nChware teg iti am drio, ond hwyrach dy fod wedi codi'r ysgyfarnog anghywir ar yr helfa hon!


Dymuno’n dda i Gwen ar gyfer Ysgoloriaeth Bryn Terfel – Newyddion a Digwyddiadau, Prifysgol Bangor\nDymuno’n dda i Gwen ar gyfer Ysgoloriaeth Bryn Terfel\nBydd Gwen Elin yn cystadlu yng Nghystadleuaeth Ysgoloriaeth Bryn Terfel nos Sul.Bydd myfyrwraig o Brifysgol Bangor yn cystadlu yng Nghystadleuaeth Ysgoloriaeth Bryn Terfel eleni, wedi iddi gael ei dewis gan y beirniaid ar gyfer y rhestr fer.\nDymuna’r Brifysgol yn dda i Gwen Elin, sydd yn astudio Cymraeg ac Astudiaethau Theatr a’r Cyfryngau yn y Brifysgol.\nDewiswyd y cyn-ddisgybl o Ysgol David Hughes ar gyfer y Gystadleuaeth Ysgoloriaeth wedi ei pherfformiad yng Nghystadleuaeth Unawd o Sioe Gerdd yn Eisteddfod yr Urdd eleni, lle ddaeth yn drydydd. Mewn newid i’r drefn arferol eleni, roedd panel beirniaid yn dewis y rhestr fer ar gyfer yr Ysgoloriaeth o’r goreuon o blith perfformwyr ifainc Cymru mewn naw prif gystadleuaeth yn Eisteddfod yr Urdd.\nMae Gwen, sy’n 20 oed ac yn hanu o’r Benllech, Ynys Môn, yn aelod o Aelwyd yr Ynys, Theatr Fach, Dawnswyr Bro Cefni, yn gyn-aelod o Theatr Ieuenctid Môn a Chôr Ieuenctid Môn ac yn gyn-actores ar Rownd a Rownd,\nMae hi felly’n ‘hen law’ pan ddaw at gystadlu a pherfformio, gan iddi fod wrthi’n canu, actio, adrodd a chlocsio mewn Eisteddfodau a chystadlaethau ers yn bump oed. Mae ar hyn o bryd yn derbyn hyfforddiant gan Mary Lloyd Davies yng Nghanolfan William Mathias. Ei dymuniad yw dilyn gyrfa ym myd sioeau cerdd a dramâu.\nMeddai Gwen: “Dwi’n gynhyrfus iawn ynglŷn â’r y gystadleuaeth ac yn ddiolchgar iawn am gael rhannu llwyfan hefo rhai mor dalentog.”\nCynhelir Cystadleuaeth yr Ysgoloriaeth yn Sefydliad y Glowyr, Coed Duon, nos Sul, 25 Hydref, a bydd rhaglen yn cael ei ddarlledu ar S4C (19.00 & 22.00). Yn ogystal â’r clod a ddaw wrth ennill y Gystadleuaeth, bydd yr enillydd hefyd yn derbyn £4,000 i’w wario ar feithrin ei (d)doniau ar gyfer y dyfodol.\nDewisodd Gwen astudio ym Mhrifysgol Bangor oherwydd bod canmol mawr i Ysgol y Gymraeg ac roedd hi’n teimlo’n gartrefol wrth ymweld â’r Brifysgol. Meddai am ei phrofiadau o astudio yma: “Mae’r darlithwyr i gyd yn fwy na bodlon helpu ac mae’r adnoddau i gyd yma.”\nMeddai Dr Manon Wyn Williams, Darlithydd Sgriptio a Drama y Coleg Cymraeg Cenedlaethol yn Ysgol y Gymraeg y Brifysgol:\n“Rydym yn dymuno’r gorau i Gwen Elin yng nghystadleuaeth Ysgoloriaeth Bryn Terfel. Ar hyd y blynyddoedd, mae Ysgol y Gymraeg wedi bod yn fagwrfa i actorion a chantorion o fri, megis John Ogwen, Caryl Parry Jones, Arwel Gruffydd a Ffion Dafis. Mae Gwen mewn cwmni da – pob lwc iddi!”\nDyddiad cyhoeddi: 19 Hydref 2015


Llu 4 Ebrill 2016 - Gwe 8 Ebrill 2016\nTiwtoriaid / Aneirin Karadog & Tudur Dylan Jones\nFfi’r Cwrs / O £395 - £460 y pen\nMae’r gynghanedd yn unigryw. Y cynganeddion, meddai rhywun, yw’r gwreichion sy’n tasgu oddi ar olwynion y Gymraeg. Wrth ddysgu ac arddel y cynganeddion, rydym yn dod i nabod yr iaith ei hun yn well, a dod i ddeall mwy am ei hanes a’i gramadeg.\nNid oes rhaid i chi fod yn fardd i elwa o’r cwrs. Mae gwybodaeth o’r cynganeddion yn fanteisiol i athrawon Cymraeg sy’n trafod barddoniaeth gaeth yn y dosbarth, ac yn help garw i’r darllenydd cyffredin sy’n hoff o farddoniaeth; gellir dweud fod darllen cerdd gaeth heb ddeall y cynganeddion yr un fath ag yfed gwin di-alcohol, neu edrych ar lun du a gwyn o erddi Bodnant.\nMae lle ar y cwrs hwn i rai sydd yn dechrau o’r dechrau un, ac i gynganeddwyr mwy profiadol sy’n barod i fynd gam ymhellach. Bydd hefyd yn addas i ddysgwyr Cymraeg profiadol. Bydd yn cynnwys cyflwyniad i grefft cerdd dafod a’r traddodiad barddol, ymarferion, ac adloniant – y cwbl mewn arddull hwyliog a hawdd ei ddeall.\nAneirin Karadog fydd yn arwain y dechreuwyr, a’r Prifardd Twm Morys fydd yn gofalu am y cynganeddwyr mwy profiadol. Ambell waith yn ystod yr wythnos bydd y ddau ddosbarth yn dod ynghyd, a bydd yr adloniant gyda’r nos i bawb.\nMewn partneriaeth â Barddas.\nDysgodd Aneirin Karadog hanfodion y gynghanedd dan fentoriaeth ddisgybledig Rhys Dafis ar gyrion Caerdydd ar droad y mileniwm. Mae’n aelod o dîm Y Deheubarth yn Ymryson blynyddol y beirdd ac mae wedi ennill sawl gwobr am ei gerddi caeth: ysgoloriaeth Emyr Feddyg yn Eisteddfod Genedlaethol Casnewydd, Cadair yr Urdd yng Nghaerdydd 2005 a chategori Barddoniaeth Llyfr y Flwyddyn 2013 gyda’i gyfrol gyntaf O Annwn i Geltia (Cyhoeddiadau Barddas). Mae’n un o diwtoriaid Ysgol Farddol Caerfyrddin ac mae’n ymhyfrydu mewn arbrofi gyda’r mesurau caeth. Aneirin oedd Bardd Plant Cymru 2013-15.\nPrifardd ac athro. Enillodd y Gadair yn yn Eisteddfod Genedlaethol Bro Colwyn yn 1995 ac yn Eisteddfod Genedlaethol Eryri a'r Cyffiniau yn 2005. Bu'n Fardd Plant Cymru yn 2004-5 a chyhoeddwyd ei gasgliad cyflawn cyntaf o gerddi i blant, Rhywun yn Rhywle gan wasg Gomer yn 2005. Ef hefyd oedd golygydd y gyfrol hardd Trysorfa T. Llew Jones ac awdur Trysorfa Arwyr Cymru.


RWG Mobile yn partneru gyda darlledwr cenedlaethol - RWG Mobile\nMae’r ddêl gyda S4C yn paratoi’r ffordd ar gyfer cydweithredu yn y dyfodol gyda rhwydwaith ffonau symudol Cymreig\nMae’r rhwydwaith symudol bwrpasol gyntaf yng Nghymru, RWG Mobile, wedi cyhoeddi partneriaeth strategol newydd gyda’r darlledwr cenedlaethol, S4C, a ddylai weld y ddau bartner yn datblygu galluoedd, cynnwys a llwyfannau digidol newydd gyda’i gilydd.\nGallai’r bartneriaeth gyntaf o’i math olygu y gall RWG gynnig pecyn unigryw i’w gwsmeriaid yn fuan i dderbyn cynnwys S4C megis darllediadau o ddigwyddiadau chwaraeon byw. I S4C mae hyn yn golygu datblygu cynnwys ar gyfer cyfryngau newydd a gwahanol, ac yn gallu cyfathrebu’n uniongyrchol gyda gwylwyr gan ddefnyddio RWG.\nI RWG Mobile mae’r bartneriaeth hefyd yn dod ar gefn menter debyg a chefnogaeth ariannol gan y buddsoddwyr Cyllid Cymruynghyd â buddsoddiad gan is-gwmni masnachol S4C, SDML.\nMae RWG Mobile, a lansiodd rhwydwaith telathrebu symudol graddfa lawn gyntaf y genedl llai na blwyddyn yn ôl, wedi’i ddylunio yn benodol ar gyfer pobl sy’n byw ac yn gweithio yng Nghymru. Mae’r cwmni’n bwriadu sicrhau 90,000 o gwsmeriaid newydd yn y dair mlynedd gyntaf.\nGydag un o bob deg o ddefnyddwyr yng Nghymru yn cysylltu at y rhyngrwyd drwy ffôn symudol yn unig, y gyfran uchaf ymysg y gwledydd datganoledig ac yn fwy na dwywaith cyfartaledd y DU, mae Phrif Swyddog Gweithredol a sylfaenydd RWG Mobile, Andrew Davies, yn credu bod S4C mewn sefyllfa unigryw i fanteisio ar gynnig RWG. Dywedodd Mr Davies: “Mae yna synergeddau ac arbenigedd clir gan S4C a RWG yn gyffredin. Drwy ddwyn ynghyd cwmni cyfryngau blaenllaw a rhwydwaith symudol cyntaf Cymru rydym yn agor y drws i greu cwmni cyfathrebu traws-lwyfan gwych ar gyfer y dyfodol.\n“Ein nod yw rhannu gwybodaeth a datblygu ein galluoedd gyda’n gilydd. Mae RWG Mobile, fel S4C, yn ymwneud â darparu gwasanaeth sydd wedi’i deilwra i gwsmeriaid yng Nghymru ac sy’n adlewyrchu eu bywydau. Mae’r rhwydweithiau ffonau symudol mwy yn defnyddio eu maint a’u grym prynu i drosoledd cytundebau a chynigion o lawer o wahanol ddarparwyr, fel tocynnau i gyngherddau neu ddigwyddiadau chwaraeon er enghraifft, ond nid yw’r cynigion hyn bob amser yn berthnasol i bobl sy’n byw ac yn gweithio yng Nghymru. Mae ein model yn seiliedig ar bartneriaethau lleol ac, wrth i’n sylfaen tanysgrifiwr dyfu, byddwn yn datblygu rhaglen cymhelliant sy’n diwallu anghenion ein defnyddwyr.”\nMae RWG Mobile yn darparu cyfathrebu symudol trwy eu cerdyn SIM eu hunain sy’n cynnig gwasanaeth dros Cymru gyfan a’r DU yn ogystal â gallu crwydro rhyngwladol a chysylltiad 4G heb unrhyw gost ychwanegol. I gyd-fynd â’r gwasanaeth mae’r cwmni wedi datblygu a lansio app y gellir ei lawrlwytho i smartphones a thabledi Apple ac Android, sy’n galluogi cwsmeriaid i ddefnyddio rhifau lluosog i wneud ac i dderbyn galwadau dros y rhyngrwyd gan ddefnyddio cysylltiad Wi-Fi.\nMeddai Andrew Davies: “Bydd y cymunedau busnes a ffermio yng Nghymru yn gwerthfawrogi gwerth a manteision yr app gan ei fod yn caniatáu i alwadau gael eu gwneud gan ddefnyddio eu rhif busnes lle mae signalau symudol yn wan, gan helpu i negyddu effaith drwg-enwog y ‘mannau gwan’ yng Nghymru.”\nDywedodd Elin Morris, Cyfarwyddwr Corfforaethol a Masnachol S4C: “Mae’r bartneriaeth yma gyda RWG yn golygu y gallu gwylwyr S4C wylio ein cynnwys heb ddefnyddio lwfans data eu ffonau symudol. Mae hyn yn fantais ffantastig pan mae rhywun yn ystyried cymaint o rygbi a pêl-droed sy’n cael ei wylio ar ddyfeisiadau symudol.”\nYchwanegodd Phil Barnes, SwyddogGweithredolBuddsoddiCyllidCymru: “Mae’nwychiweithiogydadau o frandiauCymreigllwyddiannusar y bartneriaeth hon. Bydd y cytundeb o fudd go iawn, nidynunigi’rcwmnïauondhefydi’wcwsmeriaid a chynulleidfaoeddyngNghymru.”


Rhoi organau: Swyddogaeth teulu a ffrindiau | LLYW.CYMRU\nSwyddogaeth teulu a ffrindiau\nNewid eich penderfyniad\n3. Swyddogaeth teulu a ffrindiau\nHyd yn oed os byddwch wedi cofrestru penderfyniad, bydd eich teulu yn cael eu cynnwys bob tro mewn unrhyw sgwrs am roi organau. Eu swyddogaeth nhw yw cefnogi eich penderfyniad, a dyna pam ei bod mor bwysig i chi siarad â nhw am eich dewis.\nBydd modd iddynt ddweud wrth staff meddygol beth yw eich penderfyniad, hyd yn oed os nad ydych wedi cofrestru ar y Gofrestr Rhoddwyr Organau.\nOs oes modd rhoi organau, bydd y gweithwyr gofal iechyd proffesiynol yn trafod y mater mewn ffordd sensitif â'ch teulu.\nBydd modd iddynt egluro os ydych wedi nodi penderfyniad ar y Gofrestr Rhoddwyr Organau. Os mai optio i mewn oedd y penderfyniad hwnnw, bydd eich teulu yn cael eu hannog i dderbyn eich penderfyniad. Weithiau mae teuluoedd yn penderfynu peidio caniatáu rhoi organau gan y gall fod yn destun anodd ei drafod ar y pryd, yn arbennig os nad ydynt yn ymwybodol o'ch penderfyniad.\nGallwch hefyd benodi cynrychiolydd a fydd yn gwneud penderfyniad am roi organau pan fyddwch yn marw.\nBeth bynnag yw eich penderfyniad, siaradwch â'ch teulu a'ch ffrindiau fel bod modd iddynt anrhydeddu eich penderfyniad ar ôl eich marwolaeth.\nYmgyrch peidiwch â gwneud i’ch anwyliaid ddyfalu a ydych chi am roi organau\nGwaed a Thrawsblaniadau'r GIG


Parklives – Enjoy Swansea Bay - Joio Abertawe\n31/03/2019 by Eleanor Moore\nCynhelir rhaglen gynhwysfawr o sesiynau gweithgareddau difyr ac anffurfiol gan Parklives Abertawe sy’n addas i bobl o bob oedran a gallu mewn sawl lleoliad yn ein dinas – gan gynnwys Parc Brynmill, Parc Williams a hyd yn oed ar draeth Bae Abertawe!\nAmserlen Mis Hydref\nAmserlen Hanner Tymor Mis Hydref\nNi waeth os rydych yn frwd dros ffitrwydd ac yn chwilio am gyfle i wneud hyfforddiant cylchedu yn ystod eich egwyl ginio, neu’n chwilio am ffordd o fanteisio i’r eithaf ar yr awyr agored drwy fwynhau ioga ar y traeth, mae gan Parklives weithgareddau sy’n addas i bawb. Trwy gydol y gwyliau ysgol, maent yn cynnal gweithgareddau dyddiol i oedolion a phlant ifanc fel ei gilydd – gan gynnwys mynyddfyrddio, teithiau cerdded ym mhenrhyn Gŵyr, aml-gamp a tai chi.\nYmwadiad: ewch i wefan Parklives (www.parklives.com) ar gyfer unrhyw newidiadau i weithgareddau, oherwydd efallai bydd rhai’n newid.\nBydd ParkLives yn tynnu sylw at rôl bwysig parciau fel canolfannau gweithgarwch cymdeithasol hygyrch ac am ddim mewn cymunedau lleol, ac yn defnyddio mewnwelediad ac arbenigedd arweinwyr sesiynau lleol a gwirfoddolwyr sydd wedi datblygu eu sgiliau. Arweinir y rhaglen, sy’n cael ei hariannu gan Coca-Cola GB, gan dîm Chwaraeon ac Iechyd Cyngor Abertawe. Cyflwynir y rhaglen gan glybiau a sefydliadau chwaraeon a gweithgarwch corfforol lleol ac mae ar waith yn Abertawe, Pen-y-bont ar Ogwr a Chastell-nedd Port Talbot.\nI weld rhestr lawn o’r gweithgareddau a gynhelir dros y misoedd i ddod, ac i gadw lle, ewch i wefan Parklives\nFiled Under: Chwaraeon, Family, Gweithgareddau i blant, Health and Wellbeing, Hwyl yn yr awyr agored, Kids Activities, Outdoor Fun, Pethau i’w Gwneud, Sport, teulu, Things to Do


Dyma’r cwestiwn un pwysicaf pan fyddwch chi gan ddechrau eich gwefan eich hun. Ac yn onest, bydd yr ateb yn dibynnu ar gyenge rydych chi am ei gael.\nMae yna nifer o ffactorau y mae angen i chi eu hystyried wrth gyfrifo költsége gwefan, egy gall pob un ohonynt amrywio’n wyllt, gan ddibynnu vagy ba tornahleth neu syml yw’ch anghenion (hy safle personol, fforwm, Neu siop fasnach gyep).\nYn yrt erthygl hon, rydym yn ceisio darparu cymaint o werthoedd phrisiau’r byd go iawn, yn seiliedig ar ein hymchwil, fel y gallwch gael gwell dealltwriaeth o wahanol gostau gwefan a sut y dylech gynllbio’ch.\nHefyd darllen – Háromszögletű szimbólum vagy nagy gwefan (cyllideb amcangyfrifedig <500 USD).\nYn y bôn, cyfeiriad eich gwefan ar y rhyngrwyd bydd költségek részben arferol fel for $ 10 – $ 15 doler y flwyddyn. Mae’r rhain ar gyfer enwau parthau sy’n dod én ben gyda .com, .net., .Org, neu .info.\nGallwch chi hyd yn oed fynd enwau parth unigryw sy’n dod i ben gyda .tv neu .store onddd yn costio ychydig yn fwy. Er, os ydych chi newydd ddechrau, rydym yn argymell dim dimdd glynu and .com gan ei fod yn cael ei ddefnyddio’n fwy cyffredin.\nOs yw’r enw parth rydych chi ei eisiau yn newydd, gallwch chi yn hawdd cofrestrwch with safleoedd cofrestrydd parth megis NameCheap a GoDaddy. Fodd bynnag, os yw’r enw rydych ei eisiau wedi’i gymryd eisoes, bydd yn rhaid i chi ei brynu gan y perchennog presennol.\nGall y rhain fod yn ddrud iawn, gan y gall enwau parth sy’n eiddo vagyok a gorffennol gostio hyd 10 000 dollárért. Oni bai nem fod yn bwysig i’ch márka, nid ydym yn argymell prynu enwau parth sydd eisoes wedi’u cymryd.\nCyhoeddwyd kiegészítő vélemény a DN Journal-ban (2018 május).\nPan feddyliais am redeg fy blog yn llawn amser, buddsoddais 3000 $ dros gyfnod o fisoedd 4. Y tu allan i buddoddiad 40% hwnnw oedd cyflogi tîm (cynnwys) 50% hew gwaanol ajánlat.\nOs bydd yn rhaid imi ddechrau gwefan arian newydd yna byddwn yn gwario mwy o arian wrth greu cynnwys unrhywthth Arra Oherwydd mai cynnwys yw’r elfen fwyaf hanfodol mewn busnes sy’n seilied.\nFodd bynnag, daw hynny ar ybert aberth o ychwanegu mwy o with i plch. Gallwch chi llogi gweithwyr llawrydd neu asiantaeth i helpu i greu cynnwys a gall y gost amrywio rhwng $ 10 a 100 dollár évente, ha a gyfer cynhyrchu’r cynnwys.\nYn gyffredinol, os ydych chi newydd ddechrau, mae’n well cadw’r cynnwys eich hun chi. Hacsak nem bájt ewe gwefan yn cynyddu, gallwch ystyried llogi gweithwyr llawrydd i ychwanegu mwy or gynnwys. I gael syniad gwell o gost y rhai sy’n gweithio’n annibynnol, gallwch edrych ar ein hamcangyfrifon isod.\nKöltség ysgrifennu copi wedi’i seilio ar broffiliau rhyddhau rhydd 100 Upwork Top. Cyfradd gyfartalog fesul awr = 30 USD / awr; uchaf = 200 dollár / óra, isaf = 9 dollár / hónap.\n4- Költség Datblygu\n** Amcangyfrif ** Költségenkénti költség (az egész évben megtörtént): Díjszám: 31.64 $ / dollár Canolrif: $ 25 / USD Uchaf: $ 160 / awr\nYn ôl yn y didd, gan ychwanegu swyddogaethol i’ch gwefan oedd y cyfraniad mwyaf o gostau cyffredinol adeiladu eich gwefan. Y rheswm oedd, pe baech chi eisiau cael bólintott eich gwefan-nal, y byddai’n rhaid ei brynu ar wahân fel sgript egy wnaed ymlaen llaw neu gael ei adeiladu o’r dechrau gan ddatblygwr gwe, sy’n tueddu i fod.\nY diddiau hyn, gallwch ddefnyddio System Rheoli Cynnwys (CMS) i adeiladu ac ychwanegu’r nodweddion vagyok wefan magad heb orfod llogi datblygwr. Mewn gwirionedd, mae gyilkos vagy CMS hyn yn cynnig yr holl nodweddion safonol y bydd eu hangen arnoch ar gyfer gwefan, allan y giât.\nOs mai sötét dollár 1000 sydd gennych i ddechrau buss ar-lein, az ardal fyddech chi’n ei wario fwyaf vagy a gyllideb honno?\nDechreuais gyda chynnwys a marchnata (ac efallai ar offeryn hwn). Fel ar gyfer dylunio gwefan, ajánlat, egy phethau eraill, gallwch ddod o hyd i ddewisiadau amgen amddim yn hawdd.\nEr enghraifft, os ydych chi’n chwilio am thema, gallwch ddod o hyd i gasgliad da o őketâd am ddim ar WordPress.org. Ac os ydych yn chwilio am offeryn ymchwil kulcsszó, gallwch edrych ar opsiynau am ddim fel SEM Rush a KW Finder.\nBeth am gyllideb 5000 dollár – yw hynn’n gwneud gwahaniaeth?\nPénznem 5000 dollár, amire 20% -kal nem kevesebb, mint 5% -át, 5% -át a premiwm-hez igazítanánk, vagy a fediszta takarmányt.\nNid oes angen dyluniad personol arnoch pan rydych newydd ddechrau arni. Dylai eich fod ar gynnwys a marchnatat követi.\nNid yw gwefan ddrytach bob amser yn cyfieithu i wefan.\nMae’n ymwneud â rhoi arian yn y ardaloedd hynny mae angen i chi wella, er mwyn gwneud i’ch gwefan berfformio’n well.\nHa mae tudalennau llwytho araf yn effeithio ar eich profiad defnyddiwr, buddsoddi mewn codau ysgrifenedig gwell neu gynlluniau cynnal gwe gwell. Integreiddio mwy o opsiynau talu i wneud y broses wirio yn haws i’ch cwsmeriaid. Ysgrifennwch llogi sy’n arbenigo yn eich diwydiant i ddarparu cynnwys or safon.\nYn union fel unrhyw fusnes, er mwyn bod yn llwyddiannus, ma angen i chi ganolbwyntio ar eich defnyddwyr egy késő anghenion eich cynulleidfa dargededig. Ywddwch wedi cyfrifo hynny, yna byddwch chi’n gwybod nemcsak gwir gost cychwyn a chreu eich gwefan eich hun.\nNid oes ateb hawdd o futott költségek gwefan.\nGyda’r erthygl hon, dylech gael gwell dealltwriaeth a holl gostau gwahanol sy’n ffurfio gwefan a sut y gellir ei deilwra’n addas i’ch anghenion.


TEITHIAU TYWYSEDIG - Prifysgol Abertawe\nOherwydd covid-19, rydym bellach yn methu mynd â grwpiau ar Deithiau Tywysedig. Rydym yn cadw llygad barcud ar y sefyllfa a chyn gynted â bo’n ddiogel, byddwn yn ail-ddechrau ein rhaglen Teithiau Tywysedig ar gyfer myfyrwyr, staff a’r gymuned. Edrychwch yma ar gyfer diweddariadau.\nWYDDECH CHI MAI NINNAU OEDD Y BRIFYSGOL GYNTAF YNG NGHYMRU I LANSIO EIN RHAGLEN ARWAIN TEITHIAU EIN HUN, A GEFNOGWYD GAN FEICIO CYMRU?\nMae’r rhaglen, ar gyfer myfyrwyr y brifysgol, staff ac aelodau’r gymuned leol, yn ceisio cefnogi a hybu beicio trwy roi i feicwyr sy’n ddechreuwyr a’r rhai ar lefel ganolig allu gwell, rhagor o hyder a gwybodaeth am ddiogelwch ar yr heolydd, trwy gymryd rhan mewn teithiau beic tywysedig.\nAr hyn o bryd mae gennym ugain myfyriwr ac aelod staff yn y Brifysgol sy’n Arweinwyr Teithiau, wedi’u cymhwyso trwy’r Wobr Arwain Teithiau i fynd â grwpiau ar deithiau tywysedig yn y Ddinas ac o’i chwmpas.\nKelly, aelod staff, Prifysgol Abertawe\n"Roeddwn i am ddweud diolch wrthych a chymaint roeddwn wedi mwynhau’r daith heddiw. Nid oeddwn wedi bod ar feic ers blynyddoedd ond mwynheais i’n fawr. Yn bendant byddai diddordeb gennyf mewn mynychu rhagor o sesiynau amser cinio i’r Bae neu’r Mwmbwls. Roedd hi’n hyfryd mynd allan am newid ac mae gennym olygfeydd anhygoel felly mae angen inni wneud y gorau ohonynt. Roedd arweinwyr y daith yn helpu llawer ar y dydd, ac yn sicrhau yr oeddem i gyd yn teimlo’n gyfforddus ac yn gwybod lle roeddem yn mynd".\nLisa, Aelod Staff, Prifysgol Abertawe\nRoedd y daith feicio ar Ddiwrnod Menywod Rhyngwladol o Gampws Singleton yn bleser bod yn rhan ohoni. Roedd yn gymaint o hwyl ac yn hyfryd cymdeithasu â staff eraill ar draws y Brifysgol. Trefnwyd y daith yn dda ac roeddwn yn teimlo’n ddiogel a bod arweinwyr y daith yn gofalu amdanom yn dda, heb fod ar feic ers amser maith. Mwynheais i gymaint, rwyf yn gobeithio reidio’r beiciau Santander yn fwy rheolaidd a gobeithio bydd rhai o’m cyd-weithwyr yn ymuno â mi.\nOnd nid wyf yn meddu ar feic?\nPeidiwch â phoeni! Os nad ydych chi’n meddu ar eich beic eich hun, rydych yn dal i allu ymuno â thaith trwy logi Beic Santander. Dysgwch ragor am Feiciau Santander yma.\nMae’r tîm yn rhestru ei holl deithiau ar wefan Let's Ride Beicio Prydain – mae’n hawdd iawn darganfod un o’r teithiau ac ymuno â hi. Edrychwch ar wefan Let's Ride trwy glicio ar y ddolen isod.\nymuno â thaith feic


Gwyliau hydrefol - Visit Conwy\nCerdded ar y traeth yn yr Hydref\nRydych chi yma: Home > Pethau i’w Gwneud > Ymgolli yng Ngogledd Cymru > Gwyliau hydrefol\nYdych chi’n chwilio am wyliau hydrefol yng Ngogledd Cymru?\nDoes dim rhaid i chi chwilio ymhellach! Yr hydref yw’r adeg perffaith i ymgolli eich hun yn niwylliant, antur a thirweddau newidiol Conwy. Mae yna gymaint ar gael – p’run ai ydych chi’n chwilio am amser i ffwrdd gyda’r teulu a ffrindiau, penwythnos llawn gweithgareddau neu encil ymlaciol, mae popeth yn y rhan yma o Ogledd Cymru – ac mae’n hawdd iawn dod yma.\nYmgollwch yn lliwiau prydferth yr hydref\nFe ddechreuwn ni gyda rhywbeth coediog – wedi’r cyfan, mae lliwiau cochlyd, rhydlyd ein coetiroedd yn golygu eu bod ar eu gorau yr adeg hon o’r flwyddyn. Ewch i Goed y Gopa, sef coetir cymysg trawiadol o dderw, llwyfenni, ynn, pinwydd a llarwydd uwch Abergele – yma mae sioe ysblennydd o liwiau’r hydref. Yn Nyffryn Conwy mae Gardd Bodnant yn gartref i goed o bob cwr o’r byd, gan gynnwys rhywogaethau prin a gasglwyd dros 100 mlynedd yn ôl. Gallwch grwydro drwy’r llennyrch i weld y coed masarn Siapaneaidd tanllyd neu gallwch ganfod eich hun wedi eich amgylchynu gan fôr o gonwydd coch, aur a gwyrdd yn y Glyn.\nBeth bynnag fo’r tywydd\nO’r gorau, mae’n rhaid i ni gyfaddef. Mae hi weithiau'n bwrw glaw yn yr hydref. Ond peidiwch â phoeni. Mae yna ddigon i’w wneud dan do – a dan ddaear. Go Below ger Betws-y-coed yw’r profiad tanddaearol dramatig eithaf. Mewn cyn fwyngloddiau yn nwfn o dan fynyddoedd Eryri, mae yna fyd o lynnoedd glas dwfn, gwifrau gwib, pontydd, ysgolion ac abseiliau. Mae’n gwrs rhwystrau heb ei ail. Ac nid yw Llandudno yn un i’w drechu ac yma gallwch archwilio Mwynglawdd Hynafol y Gogarth, mwynglawdd metel hynaf y byd sydd ar agor i’r cyhoedd.\nCerdded yng Ngogledd Cymru yn yr hydref\nAildaniwch eich hoffter o’r awyr agored wrth i chi ymgolli yn arfordir a chefn gwlad trawiadol Conwy. Archwiliwch Barc Gwledig y Gogarth. Neu mwynhewch heulwen iach yr hydref wrth i chi ddilyn llwybrau wedi eu harwyddo yng Nghoedwig Gwydir. Ewch am dro ar hyd pier hiraf Cymru neu mwynhewch gerdded ar lan y môr gyda’ch cyfaill pedair coes a hynny ar un o’n traethau tawel.\nBeth sydd ymlaen yng Nghonwy yr hydref hwn?\nHefyd fe welwch raglen lawn o ddigwyddiadau hydrefol i chi eu mwynhau. Marchnadoedd lleol, digwyddiadau chwaraeon, digwyddiadau Calan Gaeaf arswydus, coelcerthi a thân gwyllt wedi eu trefnu. Mae llawer yn digwydd yn Sir Conwy yr hydref hwn.\nMae Taith Rhaeadr Ewynnol yn dilyn trac 2.5 milltir ar hyd yr Afon Llugwy at safle godidog Rhaeadr Ewynnol. Cychwynnwch y daith o faes parcio Tŷ’n Llwyn yng Nghwydir.\nAmcanbriso £5.50i£16.00 Un Person